pli: Idaṁ, bhikkhave, pañcamaṁ vimuttāyatanaṁ yattha bhikkhuno appamattassa ātāpino pahitattassa viharato avimuttaṁ vā cittaṁ vimuccati, aparikkhīṇā vā āsavā parikkhayaṁ gacchanti, ananuppattaṁ vā anuttaraṁ yogakkhemaṁ anupāpuṇāti.


nikaya: an

layer: root

title_pli: Aṅguttara Nikāya 5.26 3. Pañcaṅgikavagga

pli: Imāni kho, bhikkhave, pañca vimuttāyatanāni yattha bhikkhuno appamattassa ātāpino pahitattassa viharato avimuttaṁ vā cittaṁ vimuccati, aparikkhīṇā vā āsavā parikkhayaṁ gacchanti, ananuppattaṁ vā anuttaraṁ yogakkhemaṁ anupāpuṇātī”ti.


pli: Chaṭṭhaṁ.


title_pli: Aṅguttara Nikāya 5.264 26. Upasampadāvagga

pli: Aṅguttara Nikāya 5.264


pli: 26. Upasampadāvagga


pli: Aparapaṭhamajhānasutta


pli: “Pañcime, bhikkhave, dhamme appahāya abhabbo paṭhamaṁ jhānaṁ upasampajja viharituṁ.


pli: Katame pañca?


pli: Āvāsamacchariyaṁ, kulamacchariyaṁ, lābhamacchariyaṁ, vaṇṇamacchariyaṁ, akataññutaṁ akataveditaṁ.


pli: Ime kho, bhikkhave, pañca dhamme appahāya abhabbo paṭhamaṁ jhānaṁ upasampajja viharituṁ.


pli: Pañcime, bhikkhave, dhamme pahāya bhabbo paṭhamaṁ jhānaṁ upasampajja viharituṁ.


pli: Ime kho, bhikkhave, pañca dhamme pahāya bhabbo paṭhamaṁ jhānaṁ upasampajja viharitun”ti.


pli: Cuddasamaṁ.


title_pli: Aṅguttara Nikāya 5.265–271 26. Upasampadāvagga

pli: Aṅguttara Nikāya 5.265–271


pli: Aparadutiyajhānasuttādi


pli: “Pañcime, bhikkhave, dhamme appahāya abhabbo dutiyaṁ jhānaṁ … tatiyaṁ jhānaṁ … catutthaṁ jhānaṁ … sotāpattiphalaṁ … sakadāgāmiphalaṁ … anāgāmiphalaṁ … arahattaṁ sacchikātuṁ.


pli: Ime kho, bhikkhave, pañca dhamme appahāya abhabbo arahattaṁ sacchikātuṁ.


pli: Pañcime, bhikkhave, dhamme pahāya bhabbo dutiyaṁ jhānaṁ … tatiyaṁ jhānaṁ … catutthaṁ jhānaṁ … sotāpattiphalaṁ … sakadāgāmiphalaṁ … anāgāmiphalaṁ … arahattaṁ sacchikātuṁ.


pli: Ime kho, bhikkhave, pañca dhamme pahāya bhabbo arahattaṁ sacchikātun”ti.


pli: Ekavīsatimaṁ.


pli: Upasampadāvaggo chaṭṭho.


title_pli: Aṅguttara Nikāya 5.27 3. Pañcaṅgikavagga

pli: Aṅguttara Nikāya 5.27


pli: 3. Pañcaṅgikavagga


pli: Samādhisutta


pli: “Samādhiṁ, bhikkhave, bhāvetha appamāṇaṁ nipakā patissatā.


pli: Samādhiṁ, bhikkhave, bhāvayataṁ appamāṇaṁ nipakānaṁ patissatānaṁ pañca ñāṇāni paccattaññeva uppajjanti.


pli: Katamāni pañca?


pli: ‘Ayaṁ samādhi paccuppannasukho ceva āyatiñca sukhavipāko’ti paccattaññeva ñāṇaṁ uppajjati,


pli: ‘ayaṁ samādhi ariyo nirāmiso’ti paccattaññeva ñāṇaṁ uppajjati,


pli: ‘ayaṁ samādhi akāpurisasevito’ti paccattaññeva ñāṇaṁ uppajjati,


pli: ‘ayaṁ samādhi santo paṇīto paṭippassaddhaladdho ekodibhāvādhigato, na sasaṅkhāraniggayhavāritagato’ti paccattaññeva ñāṇaṁ uppajjati,


pli: ‘sato kho panāhaṁ imaṁ samāpajjāmi sato vuṭṭhahāmī’ti paccattaññeva ñāṇaṁ uppajjati.


pli: Samādhiṁ, bhikkhave, bhāvetha appamāṇaṁ nipakā patissatā.


pli: Samādhiṁ, bhikkhave, bhāvayataṁ appamāṇaṁ nipakānaṁ patissatānaṁ imāni pañca ñāṇāni paccattaññeva uppajjantī”ti.


pli: Sattamaṁ.


title_pli: Aṅguttara Nikāya 5.272 27. Sammutipeyyāla

pli: Aṅguttara Nikāya 5.272


pli: 27. Sammutipeyyāla


pli: Bhattuddesakasutta


pli: “Pañcahi, bhikkhave, dhammehi samannāgato bhattuddesako na sammannitabbo.


pli: Katamehi pañcahi?


pli: Chandāgatiṁ gacchati, dosāgatiṁ gacchati, mohāgatiṁ gacchati, bhayāgatiṁ gacchati, uddiṭṭhānuddiṭṭhaṁ na jānāti.


pli: Imehi kho, bhikkhave, pañcahi dhammehi samannāgato bhattuddesako na sammannitabbo.


pli: Pañcahi, bhikkhave, dhammehi samannāgato bhattuddesako sammannitabbo.


pli: Na chandāgatiṁ gacchati, na dosāgatiṁ gacchati, na mohāgatiṁ gacchati, na bhayāgatiṁ gacchati, uddiṭṭhānuddiṭṭhaṁ jānāti.


pli: Imehi kho, bhikkhave, pañcahi dhammehi samannāgato bhattuddesako sammannitabboti.


pli: Pañcahi, bhikkhave, dhammehi samannāgato bhattuddesako sammato na pesetabbo …pe… sammato pesetabbo … bālo veditabbo … paṇḍito veditabbo … khataṁ upahataṁ attānaṁ pariharati … akkhataṁ anupahataṁ attānaṁ pariharati … yathābhataṁ nikkhitto evaṁ niraye … yathābhataṁ nikkhitto evaṁ sagge.


pli: Imehi kho, bhikkhave, pañcahi dhammehi samannāgato bhattuddesako yathābhataṁ nikkhitto evaṁ sagge”ti.


pli: Paṭhamaṁ.


title_pli: Aṅguttara Nikāya 5.273–285 27. Sammutipeyyāla

pli: Aṅguttara Nikāya 5.273–285


pli: Senāsanapaññāpakasuttādi


pli: “Pañcahi, bhikkhave, dhammehi samannāgato senāsanapaññāpako na sammannitabbo …pe… paññattāpaññattaṁ na jānāti …pe… senāsanapaññāpako sammannitabbo …pe… paññattāpaññattaṁ jānāti …pe….


pli: Senāsanagāhāpako na sammannitabbo …pe… gahitāgahitaṁ na jānāti …pe… senāsanagāhāpako sammannitabbo …pe… gahitāgahitaṁ jānāti …pe….


pli: Bhaṇḍāgāriko na sammannitabbo …pe… guttāguttaṁ na jānāti … bhaṇḍāgāriko sammannitabbo …pe… guttāguttaṁ jānāti ….


pli: Cīvarapaṭiggāhako na sammannitabbo …pe… gahitāgahitaṁ na jānāti … cīvarapaṭiggāhako sammannitabbo …pe… gahitāgahitaṁ jānāti ….


pli: Cīvarabhājako na sammannitabbo …pe… bhājitābhājitaṁ na jānāti … cīvarabhājako sammannitabbo …pe… bhājitābhājitaṁ jānāti ….


pli: Yāgubhājako na sammannitabbo …pe… yāgubhājako sammannitabbo …pe….


pli: Phalabhājako na sammannitabbo …pe… phalabhājako sammannitabbo …pe….


pli: Khajjakabhājako na sammannitabbo …pe… bhājitābhājitaṁ na jānāti … khajjakabhājako sammannitabbo …pe… bhājitābhājitaṁ jānāti ….


pli: Appamattakavissajjako na sammannitabbo …pe… vissajjitāvissajjitaṁ na jānāti … appamattakavissajjako sammannitabbo …pe… vissajjitāvissajjitaṁ jānāti ….


pli: Sāṭiyaggāhāpako na sammannitabbo …pe… gahitāgahitaṁ na jānāti … sāṭiyaggāhāpako sammannitabbo …pe… gahitāgahitaṁ jānāti ….


pli: Pattaggāhāpako na sammannitabbo …pe… gahitāgahitaṁ na jānāti … pattaggāhāpako sammannitabbo …pe… gahitāgahitaṁ jānāti ….


pli: Ārāmikapesako na sammannitabbo …pe… ārāmikapesako sammannitabbo …pe….


pli: Sāmaṇerapesako na sammannitabbo …pe… sāmaṇerapesako sammannitabbo …pe….


pli: Sammato na pesetabbo …pe… sammato pesetabbo …pe….


pli: Sāmaṇerapesako bālo veditabbo …pe… paṇḍito veditabbo … khataṁ upahataṁ attānaṁ pariharati … akkhataṁ anupahataṁ attānaṁ pariharati … yathābhataṁ nikkhitto evaṁ niraye … yathābhataṁ nikkhitto evaṁ sagge.


pli: Katamehi pañcahi?


pli: Na chandāgatiṁ gacchati, na dosāgatiṁ gacchati, na mohāgatiṁ gacchati, na bhayāgatiṁ gacchati, pesitāpesitaṁ jānāti.


pli: Imehi kho, bhikkhave, pañcahi dhammehi samannāgato sāmaṇerapesako yathābhataṁ nikkhitto evaṁ sagge”ti.


pli: Cuddasamaṁ.


pli: Sammutipeyyālaṁ niṭṭhitaṁ.


title_pli: Aṅguttara Nikāya 5.28 3. Pañcaṅgikavagga

pli: Aṅguttara Nikāya 5.28


pli: 3. Pañcaṅgikavagga


pli: Pañcaṅgikasutta


pli: “Ariyassa, bhikkhave, pañcaṅgikassa sammāsamādhissa bhāvanaṁ desessāmi.


pli: Taṁ suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: “Katamā ca, bhikkhave, ariyassa pañcaṅgikassa sammāsamādhissa bhāvanā?


pli: Idha, bhikkhave, bhikkhu vivicceva kāmehi …pe… paṭhamaṁ jhānaṁ upasampajja viharati.


pli: So imameva kāyaṁ vivekajena pītisukhena abhisandeti parisandeti paripūreti parippharati; nāssa kiñci sabbāvato kāyassa vivekajena pītisukhena apphuṭaṁ hoti.


pli: Seyyathāpi, bhikkhave, dakkho nhāpako vā nhāpakantevāsī vā kaṁsathāle nhānīyacuṇṇāni ākiritvā udakena paripphosakaṁ paripphosakaṁ sanneyya. Sāyaṁ nhānīyapiṇḍi snehānugatā snehaparetā santarabāhirā phuṭā snehena, na ca paggharinī.


pli: Evamevaṁ kho, bhikkhave, bhikkhu imameva kāyaṁ vivekajena pītisukhena abhisandeti parisandeti paripūreti parippharati;


pli: nāssa kiñci sabbāvato kāyassa vivekajena pītisukhena apphuṭaṁ hoti.


pli: Ariyassa, bhikkhave, pañcaṅgikassa sammāsamādhissa ayaṁ paṭhamā bhāvanā.


pli: Puna caparaṁ, bhikkhave, bhikkhu vitakkavicārānaṁ vūpasamā …pe… dutiyaṁ jhānaṁ upasampajja viharati.


pli: So imameva kāyaṁ samādhijena pītisukhena abhisandeti parisandeti paripūreti parippharati;


pli: nāssa kiñci sabbāvato kāyassa samādhijena pītisukhena apphuṭaṁ hoti.


pli: Seyyathāpi, bhikkhave, udakarahado gambhīro ubbhidodako. Tassa nevassa puratthimāya disāya udakassa āyamukhaṁ, na pacchimāya disāya udakassa āyamukhaṁ, na uttarāya disāya udakassa āyamukhaṁ, na dakkhiṇāya disāya udakassa āyamukhaṁ, devo ca kālena kālaṁ sammā dhāraṁ nānuppaveccheyya.


pli: Atha kho tamhāva udakarahadā sītā vāridhārā ubbhijjitvā tameva udakarahadaṁ sītena vārinā abhisandeyya parisandeyya paripūreyya paripphareyya; nāssa kiñci sabbāvato udakarahadassa sītena vārinā apphuṭaṁ assa.


pli: Evamevaṁ kho, bhikkhave, bhikkhu imameva kāyaṁ samādhijena pītisukhena abhisandeti parisandeti paripūreti parippharati;


pli: Ariyassa, bhikkhave, pañcaṅgikassa sammāsamādhissa ayaṁ dutiyā bhāvanā.


pli: Puna caparaṁ, bhikkhave, bhikkhu pītiyā ca virāgā …pe… tatiyaṁ jhānaṁ upasampajja viharati.


pli: So imameva kāyaṁ nippītikena sukhena abhisandeti parisandeti paripūreti parippharati;


pli: nāssa kiñci sabbāvato kāyassa nippītikena sukhena apphuṭaṁ hoti.


pli: Seyyathāpi, bhikkhave, uppaliniyaṁ vā paduminiyaṁ vā puṇḍarīkiniyaṁ vā appekaccāni uppalāni vā padumāni vā puṇḍarīkāni vā udake jātāni udake saṁvaḍḍhāni udakānuggatāni anto nimuggaposīni.


pli: Tāni yāva caggā yāva ca mūlā sītena vārinā abhisannāni parisannāni paripūrāni paripphuṭāni;


pli: nāssa kiñci sabbāvataṁ uppalānaṁ vā padumānaṁ vā puṇḍarīkānaṁ vā sītena vārinā apphuṭaṁ assa.


pli: Evamevaṁ kho, bhikkhave, bhikkhu imameva kāyaṁ nippītikena sukhena abhisandeti parisandeti paripūreti parippharati;


pli: Ariyassa, bhikkhave, pañcaṅgikassa sammāsamādhissa ayaṁ tatiyā bhāvanā.


pli: Puna caparaṁ, bhikkhave, bhikkhu sukhassa ca pahānā …pe… catutthaṁ jhānaṁ upasampajja viharati.


pli: So imameva kāyaṁ parisuddhena cetasā pariyodātena pharitvā nisinno hoti;


pli: nāssa kiñci sabbāvato kāyassa parisuddhena cetasā pariyodātena apphuṭaṁ hoti.


pli: Seyyathāpi, bhikkhave, puriso odātena vatthena sasīsaṁ pārupitvā nisinno assa;


pli: nāssa kiñci sabbāvato kāyassa odātena vatthena apphuṭaṁ assa.


pli: Evamevaṁ kho, bhikkhave, bhikkhu imameva kāyaṁ parisuddhena cetasā pariyodātena pharitvā nisinno hoti;


pli: Ariyassa, bhikkhave, pañcaṅgikassa sammāsamādhissa ayaṁ catutthā bhāvanā.


pli: Puna caparaṁ, bhikkhave, bhikkhuno paccavekkhaṇānimittaṁ suggahitaṁ hoti sumanasikataṁ sūpadhāritaṁ suppaṭividdhaṁ paññāya.


pli: Seyyathāpi, bhikkhave, aññova aññaṁ paccavekkheyya, ṭhito vā nisinnaṁ paccavekkheyya, nisinno vā nipannaṁ paccavekkheyya.


pli: Evamevaṁ kho, bhikkhave, bhikkhuno paccavekkhaṇānimittaṁ suggahitaṁ hoti sumanasikataṁ sūpadhāritaṁ suppaṭividdhaṁ paññāya.


pli: Ariyassa, bhikkhave, pañcaṅgikassa sammāsamādhissa ayaṁ pañcamā bhāvanā.


pli: Evaṁ bhāvite kho, bhikkhave, bhikkhu ariye pañcaṅgike sammāsamādhimhi evaṁ bahulīkate yassa yassa abhiññāsacchikaraṇīyassa dhammassa cittaṁ abhininnāmeti abhiññāsacchikiriyāya, tatra tatreva sakkhibhabbataṁ pāpuṇāti sati sati āyatane.


pli: Seyyathāpi, bhikkhave, udakamaṇiko ādhāre ṭhapito pūro udakassa samatittiko kākapeyyo.


pli: Tamenaṁ balavā puriso yato yato āvajjeyya, āgaccheyya udakan”ti?


pli: “Evaṁ, bhante”.


pli: “Evamevaṁ kho, bhikkhave, bhikkhu evaṁ bhāvite ariye pañcaṅgike sammāsamādhimhi evaṁ bahulīkate yassa yassa abhiññāsacchikaraṇīyassa dhammassa cittaṁ abhininnāmeti abhiññāsacchikiriyāya, tatra tatreva sakkhibhabbataṁ pāpuṇāti sati sati āyatane.


pli: Seyyathāpi, bhikkhave, same bhūmibhāge pokkharaṇī caturaṁsā ālibaddhā pūrā udakassa samatittikā kākapeyyā.


pli: Tamenaṁ balavā puriso yato yato āliṁ muñceyya, āgaccheyya udakan”ti?


pli: “Evamevaṁ kho, bhikkhave, bhikkhu evaṁ bhāvite ariye pañcaṅgike sammāsamādhimhi evaṁ bahulīkate yassa yassa abhiññāsacchikaraṇīyassa dhammassa …pe… sati sati āyatane.


pli: Seyyathāpi, bhikkhave, subhūmiyaṁ catumahāpathe ājaññaratho yutto assa ṭhito odhastapatodo.


pli: Tamenaṁ dakkho yoggācariyo assadammasārathi abhiruhitvā vāmena hatthena rasmiyo gahetvā dakkhiṇena hatthena patodaṁ gahetvā yenicchakaṁ yadicchakaṁ sāreyyapi paccāsāreyyapi.


pli: Evamevaṁ kho, bhikkhave, bhikkhu evaṁ bhāvite ariye pañcaṅgike sammāsamādhimhi evaṁ bahulīkate yassa yassa abhiññāsacchikaraṇīyassa dhammassa cittaṁ abhininnāmeti abhiññāsacchikiriyāya,


pli: tatra tatreva sakkhibhabbataṁ pāpuṇāti sati sati āyatane.


pli: So sace ākaṅkhati: ‘anekavihitaṁ iddhividhaṁ paccanubhaveyyaṁ—ekopi hutvā bahudhā assaṁ …pe… yāva brahmalokāpi kāyena vasaṁ vatteyyan’ti,


pli: So sace ākaṅkhati: ‘dibbāya sotadhātuyā visuddhāya atikkantamānusikāya ubho sadde suṇeyyaṁ—dibbe ca mānuse ca ye dūre santike cā’ti,


pli: So sace ākaṅkhati: ‘parasattānaṁ parapuggalānaṁ cetasā ceto paricca pajāneyyaṁ—


pli: sarāgaṁ vā cittaṁ sarāgaṁ cittanti pajāneyyaṁ,


pli: vītarāgaṁ vā cittaṁ vītarāgaṁ cittanti pajāneyyaṁ,


pli: sadosaṁ vā cittaṁ …


pli: vītadosaṁ vā cittaṁ …


pli: samohaṁ vā cittaṁ …


pli: vītamohaṁ vā cittaṁ …


pli: saṅkhittaṁ vā cittaṁ …


pli: vikkhittaṁ vā cittaṁ …


pli: mahaggataṁ vā cittaṁ …


pli: amahaggataṁ vā cittaṁ …


pli: sauttaraṁ vā cittaṁ …


pli: anuttaraṁ vā cittaṁ …


pli: samāhitaṁ vā cittaṁ …


pli: asamāhitaṁ vā cittaṁ …


pli: vimuttaṁ vā cittaṁ …


pli: avimuttaṁ vā cittaṁ avimuttaṁ cittanti pajāneyyan’ti,


pli: tatra tatreva sakkhibhabbataṁ pāpuṇāti sati sati āyatane.


pli: So sace ākaṅkhati: ‘anekavihitaṁ pubbenivāsaṁ anussareyyaṁ, seyyathidaṁ—ekampi jātiṁ, dvepi jātiyo …pe… iti sākāraṁ sauddesaṁ anekavihitaṁ pubbenivāsaṁ anussareyyan’ti,


pli: So sace ākaṅkhati: ‘dibbena cakkhunā visuddhena atikkantamānusakena …pe… yathākammūpage satte pajāneyyan’ti,


pli: So sace ākaṅkhati: ‘āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja vihareyyan’ti,


pli: tatra tatreva sakkhibhabbataṁ pāpuṇāti sati sati āyatane”ti.


pli: Aṭṭhamaṁ.


title_pli: Aṅguttara Nikāya 5.286 28. Sikkhāpadapeyyāla

pli: Aṅguttara Nikāya 5.286


pli: 28. Sikkhāpadapeyyāla


pli: Bhikkhusutta


pli: “Pañcahi, bhikkhave, dhammehi samannāgato bhikkhu yathābhataṁ nikkhitto evaṁ niraye.


pli: Katamehi pañcahi?


pli: Pāṇātipātī hoti, adinnādāyī hoti, abrahmacārī hoti, musāvādī hoti, surāmerayamajjapamādaṭṭhāyī hoti.


pli: Imehi kho, bhikkhave, pañcahi dhammehi samannāgato bhikkhu yathābhataṁ nikkhitto evaṁ niraye.


pli: Pañcahi, bhikkhave, dhammehi samannāgato bhikkhu yathābhataṁ nikkhitto evaṁ sagge.


pli: Pāṇātipātā paṭivirato hoti, adinnādānā paṭivirato hoti, abrahmacariyā paṭivirato hoti, musāvādā paṭivirato hoti, surāmerayamajjapamādaṭṭhānā paṭivirato hoti.


pli: Imehi kho, bhikkhave, pañcahi dhammehi samannāgato bhikkhu yathābhataṁ nikkhitto evaṁ sagge”ti.


pli: Paṭhamaṁ.


title_pli: Aṅguttara Nikāya 5.287–292 28. Sikkhāpadapeyyāla

pli: Aṅguttara Nikāya 5.287–292


pli: Bhikkhunīsuttādi


pli: “Pañcahi, bhikkhave, dhammehi samannāgatā bhikkhunī …pe… sikkhamānā … sāmaṇero … sāmaṇerī … upāsako … upāsikā yathābhataṁ nikkhittā evaṁ niraye.


pli: Pāṇātipātinī hoti, adinnādāyinī hoti, kāmesumicchācārinī hoti, musāvādinī hoti, surāmerayamajjapamādaṭṭhāyinī hoti.


pli: Imehi kho, bhikkhave, pañcahi dhammehi samannāgatā upāsikā yathābhataṁ nikkhittā evaṁ niraye.


pli: Pañcahi, bhikkhave, dhammehi samannāgatā upāsikā yathābhataṁ nikkhittā evaṁ sagge.


pli: Pāṇātipātā paṭiviratā hoti, adinnādānā paṭiviratā hoti, kāmesumicchācārā paṭiviratā hoti, musāvādā paṭiviratā hoti, surāmerayamajjapamādaṭṭhānā paṭiviratā hoti.


pli: Imehi kho, bhikkhave, pañcahi dhammehi samannāgatā upāsikā yathābhataṁ nikkhittā evaṁ sagge”ti.


pli: Sattamaṁ.


title_pli: Aṅguttara Nikāya 5.29 3. Pañcaṅgikavagga

pli: Aṅguttara Nikāya 5.29


pli: 3. Pañcaṅgikavagga


pli: Caṅkamasutta


pli: “Pañcime, bhikkhave, caṅkame ānisaṁsā.


pli: Katame pañca?


pli: Addhānakkhamo hoti, padhānakkhamo hoti, appābādho hoti, asitaṁ pītaṁ khāyitaṁ sāyitaṁ sammā pariṇāmaṁ gacchati, caṅkamādhigato samādhi ciraṭṭhitiko hoti.


pli: Ime kho, bhikkhave, pañca caṅkame ānisaṁsā”ti.


pli: Navamaṁ.


title_pli: Aṅguttara Nikāya 5.293 28. Sikkhāpadapeyyāla

pli: Aṅguttara Nikāya 5.293


pli: 28. Sikkhāpadapeyyāla


pli: Ājīvakasutta


pli: “Pañcahi, bhikkhave, dhammehi samannāgato ājīvako yathābhataṁ nikkhitto evaṁ niraye.


pli: Katamehi pañcahi?


pli: Pāṇātipātī hoti, adinnādāyī hoti, abrahmacārī hoti, musāvādī hoti, surāmerayamajjapamādaṭṭhāyī hoti.


pli: Imehi kho, bhikkhave, pañcahi dhammehi samannāgato ājīvako yathābhataṁ nikkhitto evaṁ niraye”ti.


pli: Aṭṭhamaṁ.


title_pli: Aṅguttara Nikāya 5.294–302 28. Sikkhāpadapeyyāla

pli: Aṅguttara Nikāya 5.294–302


pli: Nigaṇṭhasuttādi


pli: “Pañcahi, bhikkhave, dhammehi samannāgato nigaṇṭho … muṇḍasāvako … jaṭilako … paribbājako … māgaṇḍiko … tedaṇḍiko … āruddhako … gotamako … devadhammiko yathābhataṁ nikkhitto evaṁ niraye.


pli: Pāṇātipātī hoti, adinnādāyī hoti …pe… surāmerayamajjapamādaṭṭhāyī hoti.


pli: Imehi kho, bhikkhave, pañcahi dhammehi samannāgato devadhammiko yathābhataṁ nikkhitto evaṁ niraye”ti.


pli: Sattarasamaṁ.


pli: Sikkhāpadapeyyālaṁ niṭṭhitaṁ.


title_pli: Aṅguttara Nikāya 5.3 1. Sekhabalavagga

pli: Aṅguttara Nikāya 5.3


pli: 1. Sekhabalavagga


pli: Dukkhasutta


pli: “Pañcahi, bhikkhave, dhammehi samannāgato bhikkhu diṭṭheva dhamme dukkhaṁ viharati savighātaṁ saupāyāsaṁ sapariḷāhaṁ, kāyassa ca bhedā paraṁ maraṇā duggati pāṭikaṅkhā.


pli: Idha, bhikkhave, bhikkhu assaddho hoti, ahiriko hoti, anottappī hoti, kusīto hoti, duppañño hoti.


pli: Imehi kho, bhikkhave, pañcahi dhammehi samannāgato bhikkhu diṭṭheva dhamme dukkhaṁ viharati savighātaṁ saupāyāsaṁ sapariḷāhaṁ, kāyassa ca bhedā paraṁ maraṇā duggati pāṭikaṅkhā.


pli: Pañcahi, bhikkhave, dhammehi samannāgato bhikkhu diṭṭheva dhamme sukhaṁ viharati avighātaṁ anupāyāsaṁ apariḷāhaṁ, kāyassa ca bhedā paraṁ maraṇā sugati pāṭikaṅkhā.


pli: Katamehi pañcahi?


pli: Idha, bhikkhave, bhikkhu saddho hoti, hirīmā hoti, ottappī hoti, āraddhavīriyo hoti, paññavā hoti.


pli: Imehi kho, bhikkhave, pañcahi dhammehi samannāgato bhikkhu diṭṭheva dhamme sukhaṁ viharati avighātaṁ anupāyāsaṁ apariḷāhaṁ, kāyassa ca bhedā paraṁ maraṇā sugati pāṭikaṅkhā”ti.


pli: Tatiyaṁ.


title_pli: Aṅguttara Nikāya 5.30 3. Pañcaṅgikavagga

pli: Aṅguttara Nikāya 5.30


pli: 3. Pañcaṅgikavagga


pli: Nāgitasutta


pli: Evaṁ me sutaṁ—


pli: ekaṁ samayaṁ bhagavā kosalesu cārikaṁ caramāno mahatā bhikkhusaṅghena saddhiṁ yena icchānaṅgalaṁ nāma kosalānaṁ brāhmaṇagāmo tadavasari.


pli: Tatra sudaṁ bhagavā icchānaṅgale viharati icchānaṅgalavanasaṇḍe.


pli: Assosuṁ kho icchānaṅgalakā brāhmaṇagahapatikā:


pli: “samaṇo khalu bho gotamo sakyaputto sakyakulā pabbajito icchānaṅgalaṁ anuppatto; icchānaṅgale viharati icchānaṅgalavanasaṇḍe.


pli: Taṁ kho pana bhavantaṁ gotamaṁ evaṁ kalyāṇo kittisaddo abbhuggato:


pli: ‘itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi, satthā devamanussānaṁ buddho bhagavāti’.


pli: So imaṁ lokaṁ sadevakaṁ samārakaṁ sabrahmakaṁ sassamaṇabrāhmaṇiṁ pajaṁ sadevamanussaṁ sayaṁ abhiññā sacchikatvā pavedeti.


pli: So dhammaṁ deseti ādikalyāṇaṁ majjhekalyāṇaṁ pariyosānakalyāṇaṁ sātthaṁ sabyañjanaṁ, kevalaparipuṇṇaṁ parisuddhaṁ brahmacariyaṁ pakāseti.


pli: Sādhu kho pana tathārūpānaṁ arahataṁ dassanaṁ hotī”ti.


pli: Atha kho icchānaṅgalakā brāhmaṇagahapatikā tassā rattiyā accayena pahūtaṁ khādanīyaṁ bhojanīyaṁ ādāya yena icchānaṅgalavanasaṇḍo tenupasaṅkamiṁsu; upasaṅkamitvā bahidvārakoṭṭhake aṭṭhaṁsu uccāsaddamahāsaddā.


pli: Tena kho pana samayena āyasmā nāgito bhagavato upaṭṭhāko hoti.


pli: Atha kho bhagavā āyasmantaṁ nāgitaṁ āmantesi:


pli: “ke pana kho, nāgita, uccāsaddamahāsaddā, kevaṭṭā maññe macchavilope”ti?


pli: “Ete, bhante, icchānaṅgalakā brāhmaṇagahapatikā pahūtaṁ khādanīyaṁ bhojanīyaṁ ādāya bahidvārakoṭṭhake ṭhitā bhagavantaññeva uddissa bhikkhusaṅghañcā”ti.


pli: “Māhaṁ, nāgita, yasena samāgamaṁ, mā ca mayā yaso.


pli: Yo kho, nāgita, nayimassa nekkhammasukhassa pavivekasukhassa upasamasukhassa sambodhasukhassa nikāmalābhī assa akicchalābhī akasiralābhī, yassāhaṁ nekkhammasukhassa pavivekasukhassa upasamasukhassa sambodhasukhassa nikāmalābhī akicchalābhī akasiralābhī.


pli: So taṁ mīḷhasukhaṁ middhasukhaṁ lābhasakkārasilokasukhaṁ sādiyeyyā”ti.


pli: “Adhivāsetu dāni, bhante, bhagavā, adhivāsetu sugato;


pli: adhivāsanakālo dāni, bhante, bhagavato.


pli: Yena yeneva dāni bhagavā gamissati taṁninnāva gamissanti brāhmaṇagahapatikā negamā ceva jānapadā ca.


pli: Seyyathāpi, bhante, thullaphusitake deve vassante yathāninnaṁ udakāni pavattanti;


pli: evamevaṁ kho, bhante, yena yeneva dāni bhagavā gamissati, taṁninnāva gamissanti brāhmaṇagahapatikā negamā ceva jānapadā ca.


pli: Taṁ kissa hetu?


pli: Tathā hi, bhante, bhagavato sīlapaññāṇan”ti.


pli: So taṁ mīḷhasukhaṁ middhasukhaṁ lābhasakkārasilokasukhaṁ sādiyeyya.


pli: Asitapītakhāyitasāyitassa kho, nāgita, uccārapassāvo—


pli: eso tassa nissando.


pli: Piyānaṁ kho, nāgita, vipariṇāmaññathābhāvā uppajjanti sokaparidevadukkhadomanassupāyāsā—


pli: Asubhanimittānuyogaṁ anuyuttassa kho, nāgita, subhanimitte pāṭikulyatā saṇṭhāti—


pli: Chasu kho, nāgita, phassāyatanesu aniccānupassino viharato phasse pāṭikulyatā saṇṭhāti—


pli: Pañcasu kho, nāgita, upādānakkhandhesu udayabbayānupassino viharato upādāne pāṭikulyatā saṇṭhāti—


pli: eso tassa nissando”ti.


pli: Dasamaṁ.


pli: Pañcaṅgikavaggo tatiyo.


pli: Tassuddānaṁ


pli: Dve agāravupakkilesā,


pli: Dussīlānuggahitena ca;


pli: Vimuttisamādhipañcaṅgikā,


pli: Caṅkamaṁ nāgitena cāti.


title_pli: Aṅguttara Nikāya 5 29. Rāgapeyyāla

pli: Aṅguttara Nikāya 5


pli: 29. Rāgapeyyāla


pli: “Rāgassa, bhikkhave, abhiññāya pañca dhammā bhāvetabbā.


pli: Katame pañca?


pli: Asubhasaññā, maraṇasaññā, ādīnavasaññā, āhāre paṭikūlasaññā, sabbaloke anabhiratasaññā—


pli: rāgassa, bhikkhave, abhiññāya ime pañca dhammā bhāvetabbā”ti.


pli: Aniccasaññā, anattasaññā, maraṇasaññā, āhāre paṭikūlasaññā, sabbaloke anabhiratasaññā—


pli: Aniccasaññā, anicce dukkhasaññā, dukkhe anattasaññā, pahānasaññā, virāgasaññā—


pli: Saddhindriyaṁ, vīriyindriyaṁ, satindriyaṁ, samādhindriyaṁ, paññindriyaṁ—


pli: Saddhābalaṁ, vīriyabalaṁ, satibalaṁ, samādhibalaṁ, paññābalaṁ—


pli: “Rāgassa, bhikkhave, pariññāya … parikkhayāya … pahānāya … khayāya … vayāya … virāgāya … nirodhāya … cāgāya … paṭinissaggāya pañca dhammā bhāvetabbā.


pli: Dosassa … mohassa … kodhassa … upanāhassa … makkhassa … paḷāsassa … issāya … macchariyassa … māyāya … sāṭheyyassa … thambhassa … sārambhassa … mānassa … atimānassa … madassa … pamādassa abhiññāya … pariññāya … parikkhayāya … pahānāya … khayāya … vayāya … virāgāya … nirodhāya … cāgāya … paṭinissaggāya pañca dhammā bhāvetabbā.


pli: pamādassa, bhikkhave, paṭinissaggāya ime pañca dhammā bhāvetabbā”ti.


pli: Rāgapeyyālaṁ niṭṭhitaṁ.


pli: Tassuddānaṁ


pli: Abhiññāya pariññāya parikkhayāya,


pli: Pahānāya khayāya vayena ca;


pli: Virāganirodhā cāgañca,


pli: Paṭinissaggo ime dasāti.


pli: Pañcakanipāto niṭṭhito.


pli: Tatridaṁ vagguddānaṁ


pli: Sekhabalaṁ balañceva,


pli: Pañcaṅgikañca sumanaṁ;


pli: Muṇḍanīvaraṇañca saññañca,


pli: Yodhājīvañca aṭṭhamaṁ;


pli: Theraṁ kakudhaphāsuñca,


pli: Andhakavindadvādasaṁ;


pli: Gilānarājatikaṇḍaṁ,


pli: Saddhammāghātupāsakaṁ;


pli: Araññabrāhmaṇañceva,


pli: Kimilakkosakaṁ tathā;


pli: Dīghācārāvāsikañca,


pli: Duccaritūpasampadanti.


pli: Pañcakanipātapāḷi niṭṭhitā.


title_pli: Aṅguttara Nikāya 5.31 4. Sumanavagga

pli: Aṅguttara Nikāya 5.31


pli: 4. Sumanavagga


pli: Sumanasutta


pli: Ekaṁ samayaṁ …pe… anāthapiṇḍikassa ārāme.


pli: Atha kho sumanā rājakumārī pañcahi rathasatehi pañcahi rājakumārisatehi parivutā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnā kho sumanā rājakumārī bhagavantaṁ etadavoca:


pli: “Idhassu, bhante, bhagavato dve sāvakā samasaddhā samasīlā samapaññā—


pli: eko dāyako, eko adāyako.


pli: Te kāyassa bhedā paraṁ maraṇā sugatiṁ saggaṁ lokaṁ upapajjeyyuṁ.


pli: Devabhūtānaṁ pana nesaṁ, bhante, siyā viseso, siyā nānākaraṇan”ti?


pli: “Siyā, sumane”ti bhagavā avoca:


pli: “yo so, sumane, dāyako so amuṁ adāyakaṁ devabhūto samāno pañcahi ṭhānehi adhigaṇhāti—


pli: dibbena āyunā, dibbena vaṇṇena, dibbena sukhena, dibbena yasena, dibbena ādhipateyyena.


pli: Yo so, sumane, dāyako so amuṁ adāyakaṁ devabhūto samāno imehi pañcahi ṭhānehi adhigaṇhāti”.


pli: “Sace pana te, bhante, tato cutā itthattaṁ āgacchanti, manussabhūtānaṁ pana nesaṁ, bhante, siyā viseso, siyā nānākaraṇan”ti?


pli: “yo so, sumane, dāyako so amuṁ adāyakaṁ manussabhūto samāno pañcahi ṭhānehi adhigaṇhāti—


pli: mānusakena āyunā, mānusakena vaṇṇena, mānusakena sukhena, mānusakena yasena, mānusakena ādhipateyyena.


pli: Yo so, sumane, dāyako so amuṁ adāyakaṁ manussabhūto samāno imehi pañcahi ṭhānehi adhigaṇhāti”.


pli: “Sace pana te, bhante, ubho agārasmā anagāriyaṁ pabbajanti, pabbajitānaṁ pana nesaṁ, bhante, siyā viseso, siyā nānākaraṇan”ti?


pli: “yo so, sumane, dāyako so amuṁ adāyakaṁ pabbajito samāno pañcahi ṭhānehi adhigaṇhāti—


pli: yācitova bahulaṁ cīvaraṁ paribhuñjati appaṁ ayācito, yācitova bahulaṁ piṇḍapātaṁ paribhuñjati appaṁ ayācito, yācitova bahulaṁ senāsanaṁ paribhuñjati appaṁ ayācito, yācitova bahulaṁ gilānapaccayabhesajjaparikkhāraṁ paribhuñjati appaṁ ayācito.


pli: Yehi kho pana sabrahmacārīhi saddhiṁ viharati tyassa manāpeneva bahulaṁ kāyakammena samudācaranti appaṁ amanāpena, manāpeneva bahulaṁ vacīkammena samudācaranti appaṁ amanāpena, manāpeneva bahulaṁ manokammena samudācaranti appaṁ amanāpena, manāpaṁyeva bahulaṁ upahāraṁ upaharanti appaṁ amanāpaṁ.


pli: Yo so, sumane, dāyako so amuṁ adāyakaṁ pabbajito samāno imehi pañcahi ṭhānehi adhigaṇhātī”ti.


pli: “Sace pana te, bhante, ubho arahattaṁ pāpuṇanti, arahattappattānaṁ pana nesaṁ, bhante, siyā viseso, siyā nānākaraṇan”ti?


pli: “Ettha kho panesāhaṁ, sumane, na kiñci nānākaraṇaṁ vadāmi, yadidaṁ vimuttiyā vimuttin”ti.


pli: “Acchariyaṁ, bhante, abbhutaṁ, bhante.


pli: Yāvañcidaṁ, bhante, alameva dānāni dātuṁ alaṁ puññāni kātuṁ;


pli: yatra hi nāma devabhūtassāpi upakārāni puññāni, manussabhūtassāpi upakārāni puññāni, pabbajitassāpi upakārāni puññānī”ti.


pli: “Evametaṁ, sumane.


pli: Alañhi, sumane, dānāni dātuṁ alaṁ puññāni kātuṁ.


pli: Devabhūtassāpi upakārāni puññāni, manussabhūtassāpi upakārāni puññāni, pabbajitassāpi upakārāni puññānī”ti.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Yathāpi cando vimalo,


pli: gacchaṁ ākāsadhātuyā;


pli: Sabbe tārāgaṇe loke,


pli: ābhāya atirocati.


pli: Tatheva sīlasampanno,


pli: saddho purisapuggalo;


pli: Sabbe maccharino loke,


pli: cāgena atirocati.


pli: Yathāpi megho thanayaṁ,


pli: vijjumālī satakkaku;


pli: Thalaṁ ninnañca pūreti,


pli: abhivassaṁ vasundharaṁ.


pli: Evaṁ dassanasampanno,


pli: sammāsambuddhasāvako;


pli: Macchariṁ adhigaṇhāti,


pli: pañcaṭhānehi paṇḍito.


pli: Āyunā yasasā ceva,


pli: vaṇṇena ca sukhena ca;


pli: Sa ve bhogaparibyūḷho,


pli: pecca sagge pamodatī”ti.


pli: Paṭhamaṁ.


title_pli: Aṅguttara Nikāya 5.32 4. Sumanavagga

pli: Aṅguttara Nikāya 5.32


pli: 4. Sumanavagga


pli: Cundīsutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Atha kho cundī rājakumārī pañcahi rathasatehi pañcahi ca kumārisatehi parivutā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnā kho cundī rājakumārī bhagavantaṁ etadavoca:


pli: “Amhākaṁ, bhante, bhātā cundo nāma rājakumāro, so evamāha:


pli: ‘yadeva so hoti itthī vā puriso vā buddhaṁ saraṇaṁ gato, dhammaṁ saraṇaṁ gato, saṅghaṁ saraṇaṁ gato, pāṇātipātā paṭivirato, adinnādānā paṭivirato, kāmesumicchācārā paṭivirato, musāvādā paṭivirato, surāmerayamajjapamādaṭṭhānā paṭivirato, so kāyassa bhedā paraṁ maraṇā sugatiṁyeva upapajjati, no duggatin’ti.


pli: Sāhaṁ, bhante, bhagavantaṁ pucchāmi:


pli: ‘kathaṁrūpe kho, bhante, satthari pasanno kāyassa bhedā paraṁ maraṇā sugatiṁyeva upapajjati, no duggatiṁ?


pli: Kathaṁrūpe dhamme pasanno kāyassa bhedā paraṁ maraṇā sugatiṁyeva upapajjati, no duggatiṁ?


pli: Kathaṁrūpe saṅghe pasanno kāyassa bhedā paraṁ maraṇā sugatiṁyeva upapajjati, no duggatiṁ?


pli: Kathaṁrūpesu sīlesu paripūrakārī kāyassa bhedā paraṁ maraṇā sugatiṁyeva upapajjati, no duggatin’”ti?


pli: “Yāvatā, cundi, sattā apadā vā dvipadā vā catuppadā vā bahuppadā vā rūpino vā arūpino vā saññino vā asaññino vā nevasaññināsaññino vā, tathāgato tesaṁ aggamakkhāyati arahaṁ sammāsambuddho.


pli: Ye kho, cundi, buddhe pasannā, agge te pasannā.


pli: Agge kho pana pasannānaṁ aggo vipāko hoti.


pli: Yāvatā, cundi, dhammā saṅkhatā, ariyo aṭṭhaṅgiko maggo tesaṁ aggamakkhāyati.


pli: Ye, cundi, ariye aṭṭhaṅgike magge pasannā, agge te pasannā, agge kho pana pasannānaṁ aggo vipāko hoti.


pli: Yāvatā, cundi, dhammā saṅkhatā vā asaṅkhatā vā, virāgo tesaṁ aggamakkhāyati, yadidaṁ—


pli: madanimmadano pipāsavinayo ālayasamugghāto vaṭṭupacchedo taṇhākkhayo virāgo nirodho nibbānaṁ.


pli: Ye kho, cundi, virāge dhamme pasannā, agge te pasannā.


pli: Yāvatā, cundi, saṅghā vā gaṇā vā, tathāgatasāvakasaṅgho tesaṁ aggamakkhāyati, yadidaṁ—


pli: cattāri purisayugāni aṭṭha purisapuggalā, esa bhagavato sāvakasaṅgho āhuneyyo pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassa.


pli: Ye kho, cundi, saṅghe pasannā, agge te pasannā.


pli: Yāvatā, cundi, sīlāni, ariyakantāni sīlāni tesaṁ aggamakkhāyati, yadidaṁ—


pli: akhaṇḍāni acchiddāni asabalāni akammāsāni bhujissāni viññuppasatthāni aparāmaṭṭhāni samādhisaṁvattanikāni.


pli: Ye kho, cundi, ariyakantesu sīlesu paripūrakārino, agge te paripūrakārino.


pli: Agge kho pana paripūrakārīnaṁ aggo vipāko hotīti.


pli: Aggato ve pasannānaṁ,


pli: aggaṁ dhammaṁ vijānataṁ;


pli: Agge buddhe pasannānaṁ,


pli: dakkhiṇeyye anuttare.


pli: Agge dhamme pasannānaṁ,


pli: virāgūpasame sukhe;


pli: Agge saṅghe pasannānaṁ,


pli: puññakkhette anuttare.


pli: Aggasmiṁ dānaṁ dadataṁ,


pli: aggaṁ puññaṁ pavaḍḍhati;


pli: Aggaṁ āyu ca vaṇṇo ca,


pli: yaso kitti sukhaṁ balaṁ.


pli: Aggassa dātā medhāvī,


pli: aggadhammasamāhito;


pli: Devabhūto manusso vā,


pli: aggappatto pamodatī”ti.


pli: Dutiyaṁ.


title_pli: Aṅguttara Nikāya 5.33 4. Sumanavagga

pli: Aṅguttara Nikāya 5.33


pli: 4. Sumanavagga


pli: Uggahasutta


pli: Ekaṁ samayaṁ bhagavā bhaddiye viharati jātiyā vane.


pli: Atha kho uggaho meṇḍakanattā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho uggaho meṇḍakanattā bhagavantaṁ etadavoca:


pli: “Adhivāsetu me, bhante, bhagavā svātanāya attacatuttho bhattan”ti.


pli: Adhivāsesi bhagavā tuṇhībhāvena.


pli: Atha kho uggaho meṇḍakanattā bhagavato adhivāsanaṁ viditvā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho bhagavā tassā rattiyā accayena pubbaṇhasamayaṁ nivāsetvā pattacīvaramādāya yena uggahassa meṇḍakanattuno nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho uggaho meṇḍakanattā bhagavantaṁ paṇītena khādanīyena bhojanīyena sahatthā santappesi sampavāresi.


pli: Atha kho uggaho meṇḍakanattā bhagavantaṁ bhuttāviṁ onītapattapāṇiṁ ekamantaṁ nisīdi.


pli: Ekamantaṁ nisinno kho uggaho meṇḍakanattā bhagavantaṁ etadavoca:


pli: “imā me, bhante, kumāriyo patikulāni gamissanti.


pli: Ovadatu tāsaṁ, bhante, bhagavā;


pli: anusāsatu tāsaṁ, bhante, bhagavā, yaṁ tāsaṁ assa dīgharattaṁ hitāya sukhāyā”ti.


pli: Atha kho bhagavā tā kumāriyo etadavoca:


pli: “tasmātiha, kumāriyo, evaṁ sikkhitabbaṁ:


pli: ‘yassa vo mātāpitaro bhattuno dassanti atthakāmā hitesino anukampakā anukampaṁ upādāya, tassa bhavissāma pubbuṭṭhāyiniyo pacchānipātiniyo kiṅkārapaṭissāviniyo manāpacāriniyo piyavādiniyo’ti.


pli: Evañhi vo, kumāriyo, sikkhitabbaṁ.


pli: Tasmātiha, kumāriyo, evaṁ sikkhitabbaṁ:


pli: ‘ye te bhattu garuno bhavissanti mātāti vā pitāti vā samaṇabrāhmaṇāti vā, te sakkarissāma garuṁ karissāma mānessāma pūjessāma abbhāgate ca āsanodakena paṭipūjessāmā’ti.


pli: ‘ye te bhattu abbhantarā kammantā uṇṇāti vā kappāsāti vā, tattha dakkhā bhavissāma analasā, tatrupāyāya vīmaṁsāya samannāgatā, alaṁ kātuṁ alaṁ saṁvidhātun’ti.


pli: ‘yo so bhattu abbhantaro antojano dāsāti vā pessāti vā kammakarāti vā, tesaṁ katañca katato jānissāma akatañca akatato jānissāma, gilānakānañca balābalaṁ jānissāma, khādanīyaṁ bhojanīyañcassa paccaṁsena saṁvibhajissāmā’ti.


pli: ‘yaṁ bhattā āharissati dhanaṁ vā dhaññaṁ vā rajataṁ vā jātarūpaṁ vā, taṁ ārakkhena guttiyā sampādessāma, tattha ca bhavissāma adhuttī athenī asoṇḍī avināsikāyo’ti.


pli: Imehi kho, kumāriyo, pañcahi dhammehi samannāgato mātugāmo kāyassa bhedā paraṁ maraṇā manāpakāyikānaṁ devānaṁ sahabyataṁ upapajjatīti.


pli: Yo naṁ bharati sabbadā,


pli: niccaṁ ātāpi ussuko;


pli: Sabbakāmaharaṁ posaṁ,


pli: bhattāraṁ nātimaññati.


pli: Na cāpi sotthi bhattāraṁ,


pli: issācārena rosaye;


pli: Bhattu ca garuno sabbe,


pli: paṭipūjeti paṇḍitā.


pli: Uṭṭhāhikā analasā,


pli: saṅgahitaparijjanā;


pli: Bhattu manāpaṁ carati,


pli: sambhataṁ anurakkhati.


pli: Yā evaṁ vattatī nārī,


pli: bhattuchandavasānugā;


pli: Manāpā nāma te devā,


pli: yattha sā upapajjatī”ti.


pli: Tatiyaṁ.


title_pli: Aṅguttara Nikāya 5.34 4. Sumanavagga

pli: Aṅguttara Nikāya 5.34


pli: 4. Sumanavagga


pli: Sīhasenāpatisutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho sīho senāpati yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho sīho senāpati bhagavantaṁ etadavoca:


pli: “sakkā nu kho, bhante, bhagavā sandiṭṭhikaṁ dānaphalaṁ paññāpetun”ti?


pli: “Sakkā, sīhā”ti bhagavā avoca:


pli: “dāyako, sīha, dānapati bahuno janassa piyo hoti manāpo.


pli: Yampi, sīha, dāyako dānapati bahuno janassa piyo hoti manāpo, idampi sandiṭṭhikaṁ dānaphalaṁ.


pli: Puna caparaṁ, sīha, dāyakaṁ dānapatiṁ santo sappurisā bhajanti.


pli: Yampi, sīha, dāyakaṁ dānapatiṁ santo sappurisā bhajanti, idampi sandiṭṭhikaṁ dānaphalaṁ.


pli: Puna caparaṁ, sīha, dāyakassa dānapatino kalyāṇo kittisaddo abbhuggacchati.


pli: Yampi, sīha, dāyakassa dānapatino kalyāṇo kittisaddo abbhuggacchati, idampi sandiṭṭhikaṁ dānaphalaṁ.


pli: Puna caparaṁ, sīha, dāyako dānapati yaṁ yadeva parisaṁ upasaṅkamati—yadi khattiyaparisaṁ yadi brāhmaṇaparisaṁ yadi gahapatiparisaṁ yadi samaṇaparisaṁ—visārado upasaṅkamati amaṅkubhūto.


pli: Yampi, sīha, dāyako dānapati yaṁ yadeva parisaṁ upasaṅkamati—yadi khattiyaparisaṁ yadi brāhmaṇaparisaṁ yadi gahapatiparisaṁ yadi samaṇaparisaṁ—visārado upasaṅkamati amaṅkubhūto, idampi sandiṭṭhikaṁ dānaphalaṁ.


pli: Puna caparaṁ, sīha, dāyako dānapati kāyassa bhedā paraṁ maraṇā sugatiṁ saggaṁ lokaṁ upapajjati.


pli: Yampi, sīha, dāyako dānapati kāyassa bhedā paraṁ maraṇā sugatiṁ saggaṁ lokaṁ upapajjati, idaṁ samparāyikaṁ dānaphalan”ti.


pli: Evaṁ vutte, sīho senāpati bhagavantaṁ etadavoca:


pli: “yānimāni, bhante, bhagavatā cattāri sandiṭṭhikāni dānaphalāni akkhātāni, nāhaṁ ettha bhagavato saddhāya gacchāmi; ahaṁ petāni jānāmi.


pli: Ahaṁ, bhante, dāyako dānapati bahuno janassa piyo manāpo.


pli: Ahaṁ, bhante, dāyako dānapati; maṁ santo sappurisā bhajanti.


pli: Ahaṁ, bhante, dāyako dānapati; mayhaṁ kalyāṇo kittisaddo abbhuggato: ‘sīho senāpati dāyako kārako saṅghupaṭṭhāko’ti.


pli: Ahaṁ, bhante, dāyako dānapati yaṁ yadeva parisaṁ upasaṅkamāmi—yadi khattiyaparisaṁ yadi brāhmaṇaparisaṁ yadi gahapatiparisaṁ yadi samaṇaparisaṁ—visārado upasaṅkamāmi amaṅkubhūto.


pli: Yānimāni, bhante, bhagavatā cattāri sandiṭṭhikāni dānaphalāni akkhātāni, nāhaṁ ettha bhagavato saddhāya gacchāmi; ahaṁ petāni jānāmi.


pli: Yañca kho maṁ, bhante, bhagavā evamāha:


pli: ‘dāyako, sīha, dānapati kāyassa bhedā paraṁ maraṇā sugatiṁ saggaṁ lokaṁ upapajjatī’ti, etāhaṁ na jānāmi; ettha ca panāhaṁ bhagavato saddhāya gacchāmī”ti.


pli: “Evametaṁ, sīha, evametaṁ, sīha.


pli: Dāyako dānapati kāyassa bhedā paraṁ maraṇā sugatiṁ saggaṁ lokaṁ upapajjatīti.


pli: Dadaṁ piyo hoti bhajanti naṁ bahū,


pli: Kittiñca pappoti yaso ca vaḍḍhati;


pli: Amaṅkubhūto parisaṁ vigāhati,


pli: Visārado hoti naro amaccharī.


pli: Tasmā hi dānāni dadanti paṇḍitā,


pli: Vineyya maccheramalaṁ sukhesino;


pli: Te dīgharattaṁ tidive patiṭṭhitā,


pli: Devānaṁ sahabyagatā ramanti te.


pli: Katāvakāsā katakusalā ito cutā,


pli: Sayaṁpabhā anuvicaranti nandanaṁ;


pli: Te tattha nandanti ramanti modare,


pli: Samappitā kāmaguṇehi pañcahi;


pli: Katvāna vākyaṁ asitassa tādino,


pli: Ramanti sagge sugatassa sāvakā”ti.


pli: Catutthaṁ.


title_pli: Aṅguttara Nikāya 5.35 4. Sumanavagga

pli: Aṅguttara Nikāya 5.35


pli: 4. Sumanavagga


pli: Dānānisaṁsasutta


pli: “Pañcime, bhikkhave, dāne ānisaṁsā.


pli: Katame pañca?


pli: Bahuno janassa piyo hoti manāpo;


pli: santo sappurisā bhajanti;


pli: kalyāṇo kittisaddo abbhuggacchati;


pli: gihidhammā anapagato hoti;


pli: kāyassa bhedā paraṁ maraṇā sugatiṁ saggaṁ lokaṁ upapajjati.


pli: Ime kho, bhikkhave, pañca dāne ānisaṁsāti.


pli: Dadamāno piyo hoti,


pli: sataṁ dhammaṁ anukkamaṁ;


pli: Santo naṁ sadā bhajanti,


pli: saññatā brahmacārayo.


pli: Te tassa dhammaṁ desenti,


pli: Sabbadukkhāpanūdanaṁ;


pli: Yaṁ so dhammaṁ idhaññāya,


pli: Parinibbāti anāsavo”ti.


pli: Pañcamaṁ.


title_pli: Aṅguttara Nikāya 5.36 4. Sumanavagga

pli: Aṅguttara Nikāya 5.36


pli: 4. Sumanavagga


pli: Kāladānasutta


pli: “Pañcimāni, bhikkhave, kāladānāni.


pli: Katamāni pañca?


pli: Āgantukassa dānaṁ deti;


pli: gamikassa dānaṁ deti;


pli: gilānassa dānaṁ deti;


pli: dubbhikkhe dānaṁ deti;


pli: yāni tāni navasassāni navaphalāni tāni paṭhamaṁ sīlavantesu patiṭṭhāpeti.


pli: Imāni kho, bhikkhave, pañca kāladānānīti.


pli: Kāle dadanti sappaññā,


pli: vadaññū vītamaccharā;


pli: Kālena dinnaṁ ariyesu,


pli: ujubhūtesu tādisu.


pli: Vippasannamanā tassa,


pli: vipulā hoti dakkhiṇā;


pli: Ye tattha anumodanti,


pli: veyyāvaccaṁ karonti vā;


pli: Na tena dakkhiṇā ūnā,


pli: tepi puññassa bhāgino.


pli: Tasmā dade appaṭivānacitto,


pli: Yattha dinnaṁ mahapphalaṁ;


pli: Puññāni paralokasmiṁ,


pli: Patiṭṭhā honti pāṇinan”ti.


pli: Chaṭṭhaṁ.


title_pli: Aṅguttara Nikāya 5.37 4. Sumanavagga

pli: Aṅguttara Nikāya 5.37


pli: 4. Sumanavagga


pli: Bhojanasutta


pli: “Bhojanaṁ, bhikkhave, dadamāno dāyako paṭiggāhakānaṁ pañca ṭhānāni deti.


pli: Katamāni pañca?


pli: Āyuṁ deti, vaṇṇaṁ deti, sukhaṁ deti, balaṁ deti, paṭibhānaṁ deti.


pli: Āyuṁ kho pana datvā āyussa bhāgī hoti dibbassa vā mānusassa vā;


pli: vaṇṇaṁ datvā vaṇṇassa bhāgī hoti dibbassa vā mānusassa vā;


pli: sukhaṁ datvā sukhassa bhāgī hoti dibbassa vā mānusassa vā;


pli: balaṁ datvā balassa bhāgī hoti dibbassa vā mānusassa vā;


pli: paṭibhānaṁ datvā paṭibhānassa bhāgī hoti dibbassa vā mānusassa vā.


pli: Bhojanaṁ, bhikkhave, dadamāno dāyako paṭiggāhakānaṁ imāni pañca ṭhānāni detīti.


pli: Āyudo balado dhīro,


pli: vaṇṇado paṭibhānado;


pli: Sukhassa dātā medhāvī,


pli: sukhaṁ so adhigacchati.


pli: Āyuṁ datvā balaṁ vaṇṇaṁ,


pli: sukhañca paṭibhānakaṁ;


pli: Dīghāyu yasavā hoti,


pli: yattha yatthūpapajjatī”ti.


pli: Sattamaṁ.


title_pli: Aṅguttara Nikāya 5.38 4. Sumanavagga

pli: Aṅguttara Nikāya 5.38


pli: 4. Sumanavagga


pli: Saddhasutta


pli: “Pañcime, bhikkhave, saddhe kulaputte ānisaṁsā.


pli: Katame pañca?


pli: Ye te, bhikkhave, loke santo sappurisā te saddhaññeva paṭhamaṁ anukampantā anukampanti, no tathā assaddhaṁ;


pli: saddhaññeva paṭhamaṁ upasaṅkamantā upasaṅkamanti, no tathā assaddhaṁ;


pli: saddhaññeva paṭhamaṁ paṭiggaṇhantā paṭiggaṇhanti, no tathā assaddhaṁ;


pli: saddhaññeva paṭhamaṁ dhammaṁ desentā desenti, no tathā assaddhaṁ;


pli: saddho kāyassa bhedā paraṁ maraṇā sugatiṁ saggaṁ lokaṁ upapajjati.


pli: Ime kho, bhikkhave, pañca saddhe kulaputte ānisaṁsā.


pli: Seyyathāpi, bhikkhave, subhūmiyaṁ catumahāpathe mahānigrodho samantā pakkhīnaṁ paṭisaraṇaṁ hoti;


pli: evamevaṁ kho, bhikkhave, saddho kulaputto bahuno janassa paṭisaraṇaṁ hoti bhikkhūnaṁ bhikkhunīnaṁ upāsakānaṁ upāsikānanti.


pli: Sākhāpattaphalūpeto,


pli: khandhimāva mahādumo;


pli: Mūlavā phalasampanno,


pli: patiṭṭhā hoti pakkhinaṁ.


pli: Manorame āyatane,


pli: sevanti naṁ vihaṅgamā;


pli: Chāyaṁ chāyatthikā yanti,


pli: phalatthā phalabhojino.


pli: Tatheva sīlasampannaṁ,


pli: saddhaṁ purisapuggalaṁ;


pli: Nivātavuttiṁ atthaddhaṁ,


pli: sorataṁ sakhilaṁ muduṁ.


pli: Vītarāgā vītadosā,


pli: vītamohā anāsavā;


pli: Puññakkhettāni lokasmiṁ,


pli: sevanti tādisaṁ naraṁ.


pli: Te tassa dhammaṁ desenti,


pli: Sabbadukkhāpanūdanaṁ;


pli: Yaṁ so dhammaṁ idhaññāya,


pli: Parinibbāti anāsavo”ti.


pli: Aṭṭhamaṁ.


title_pli: Aṅguttara Nikāya 5.39 4. Sumanavagga

pli: Aṅguttara Nikāya 5.39


pli: 4. Sumanavagga


pli: Puttasutta


pli: “Pañcimāni, bhikkhave, ṭhānāni sampassantā mātāpitaro puttaṁ icchanti kule jāyamānaṁ.


pli: Katamāni pañca?


pli: Bhato vā no bharissati;


pli: kiccaṁ vā no karissati;


pli: kulavaṁso ciraṁ ṭhassati;


pli: dāyajjaṁ paṭipajjissati;


pli: atha vā pana petānaṁ kālaṅkatānaṁ dakkhiṇaṁ anuppadassatīti.


pli: Imāni kho, bhikkhave, pañca ṭhānāni sampassantā mātāpitaro puttaṁ icchanti kule jāyamānanti.


pli: Pañca ṭhānāni sampassaṁ,


pli: puttaṁ icchanti paṇḍitā;


pli: Bhato vā no bharissati,


pli: kiccaṁ vā no karissati.


pli: Kulavaṁso ciraṁ tiṭṭhe,


pli: dāyajjaṁ paṭipajjati;


pli: Atha vā pana petānaṁ,


pli: dakkhiṇaṁ anuppadassati.


pli: Ṭhānānetāni sampassaṁ,


pli: Tasmā santo sappurisā,


pli: kataññū katavedino.


pli: Bharanti mātāpitaro,


pli: pubbe katamanussaraṁ;


pli: Karonti nesaṁ kiccāni,


pli: yathā taṁ pubbakārinaṁ.


pli: Ovādakārī bhataposī,


pli: kulavaṁsaṁ ahāpayaṁ;


pli: Saddho sīlena sampanno,


pli: putto hoti pasaṁsiyo”ti.


pli: Navamaṁ.


title_pli: Aṅguttara Nikāya 5.4 1. Sekhabalavagga

pli: Aṅguttara Nikāya 5.4


pli: 1. Sekhabalavagga


pli: Yathābhatasutta


pli: “Pañcahi, bhikkhave, dhammehi samannāgato bhikkhu yathābhataṁ nikkhitto evaṁ niraye.


pli: Katamehi pañcahi?


pli: Idha, bhikkhave, bhikkhu assaddho hoti, ahiriko hoti, anottappī hoti, kusīto hoti, duppañño hoti.


pli: Imehi kho, bhikkhave, pañcahi dhammehi samannāgato bhikkhu yathābhataṁ nikkhitto evaṁ niraye.


pli: Pañcahi, bhikkhave, dhammehi samannāgato bhikkhu yathābhataṁ nikkhitto evaṁ sagge.


pli: Idha, bhikkhave, bhikkhu saddho hoti, hirīmā hoti, ottappī hoti, āraddhavīriyo hoti, paññavā hoti.


pli: Imehi kho, bhikkhave, pañcahi dhammehi samannāgato bhikkhu yathābhataṁ nikkhitto evaṁ sagge”ti.


pli: Catutthaṁ.


title_pli: Aṅguttara Nikāya 5.40 4. Sumanavagga

pli: Aṅguttara Nikāya 5.40


pli: 4. Sumanavagga


pli: Mahāsālaputtasutta


pli: “Himavantaṁ, bhikkhave, pabbatarājaṁ nissāya mahāsālā pañcahi vaḍḍhīhi vaḍḍhanti.


pli: Katamāhi pañcahi?


pli: Sākhāpattapalāsena vaḍḍhanti;


pli: tacena vaḍḍhanti;


pli: papaṭikāya vaḍḍhanti;


pli: pheggunā vaḍḍhanti;


pli: sārena vaḍḍhanti.


pli: Himavantaṁ, bhikkhave, pabbatarājaṁ nissāya mahāsālā imāhi pañcahi vaḍḍhīhi vaḍḍhanti.


pli: Evamevaṁ kho, bhikkhave, saddhaṁ kulaputtaṁ nissāya antojano pañcahi vaḍḍhīhi vaḍḍhati.


pli: Saddhāya vaḍḍhati;


pli: sīlena vaḍḍhati;


pli: sutena vaḍḍhati;


pli: cāgena vaḍḍhati;


pli: paññāya vaḍḍhati.


pli: Saddhaṁ, bhikkhave, kulaputtaṁ nissāya antojano imāhi pañcahi vaḍḍhīhi vaḍḍhatīti.


pli: Yathā hi pabbato selo,


pli: araññasmiṁ brahāvane;


pli: Taṁ rukkhā upanissāya,


pli: vaḍḍhante te vanappatī.


pli: Tatheva sīlasampannaṁ,


pli: Saddhaṁ kulaputtaṁ imaṁ;


pli: Upanissāya vaḍḍhanti,


pli: Puttadārā ca bandhavā;


pli: Amaccā ñātisaṅghā ca,


pli: Ye cassa anujīvino.


pli: Tyassa sīlavato sīlaṁ,


pli: cāgaṁ sucaritāni ca;


pli: Passamānānukubbanti,


pli: ye bhavanti vicakkhaṇā.


pli: Idha dhammaṁ caritvāna,


pli: maggaṁ sugatigāminaṁ;


pli: Nandino devalokasmiṁ,


pli: modanti kāmakāmino”ti.


pli: Dasamaṁ.


pli: Sumanavaggo catuttho.


pli: Tassuddānaṁ


pli: Sumanā cundī uggaho,


pli: sīho dānānisaṁsako;


pli: Kālabhojanasaddhā ca,


pli: puttasālehi te dasāti.


title_pli: Aṅguttara Nikāya 5.41 5. Muṇḍarājavagga

pli: Aṅguttara Nikāya 5.41


pli: 5. Muṇḍarājavagga


pli: Ādiyasutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho anāthapiṇḍiko gahapati yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho anāthapiṇḍikaṁ gahapatiṁ bhagavā etadavoca:


pli: “pañcime, gahapati, bhogānaṁ ādiyā.


pli: Katame pañca?


pli: Idha, gahapati, ariyasāvako uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi attānaṁ sukheti pīṇeti sammā sukhaṁ pariharati;


pli: mātāpitaro sukheti pīṇeti sammā sukhaṁ pariharati;


pli: puttadāradāsakammakaraporise sukheti pīṇeti sammā sukhaṁ pariharati.


pli: Ayaṁ paṭhamo bhogānaṁ ādiyo.


pli: Puna caparaṁ, gahapati, ariyasāvako uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi mittāmacce sukheti pīṇeti sammā sukhaṁ pariharati.


pli: Ayaṁ dutiyo bhogānaṁ ādiyo.


pli: Puna caparaṁ, gahapati, ariyasāvako uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi yā tā honti āpadā—


pli: aggito vā udakato vā rājato vā corato vā appiyato vā dāyādato—


pli: tathārūpāsu āpadāsu bhogehi pariyodhāya vattati, sotthiṁ attānaṁ karoti.


pli: Ayaṁ tatiyo bhogānaṁ ādiyo.


pli: Puna caparaṁ, gahapati, ariyasāvako uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi pañcabaliṁ kattā hoti.


pli: Ñātibaliṁ, atithibaliṁ, pubbapetabaliṁ, rājabaliṁ, devatābaliṁ—


pli: ayaṁ catuttho bhogānaṁ ādiyo.


pli: Puna caparaṁ, gahapati, ariyasāvako uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi ye te samaṇabrāhmaṇā madappamādā paṭiviratā khantisoracce niviṭṭhā ekamattānaṁ damenti ekamattānaṁ samenti ekamattānaṁ parinibbāpenti, tathārūpesu samaṇabrāhmaṇesu uddhaggikaṁ dakkhiṇaṁ patiṭṭhāpeti sovaggikaṁ sukhavipākaṁ saggasaṁvattanikaṁ.


pli: Ayaṁ pañcamo bhogānaṁ ādiyo.


pli: Ime kho, gahapati, pañca bhogānaṁ ādiyā.


pli: Tassa ce, gahapati, ariyasāvakassa ime pañca bhogānaṁ ādiye ādiyato bhogā parikkhayaṁ gacchanti, tassa evaṁ hoti:


pli: ‘ye vata bhogānaṁ ādiyā te cāhaṁ ādiyāmi bhogā ca me parikkhayaṁ gacchantī’ti.


pli: Itissa hoti avippaṭisāro.


pli: Tassa ce, gahapati, ariyasāvakassa ime pañca bhogānaṁ ādiye ādiyato bhogā abhivaḍḍhanti, tassa evaṁ hoti:


pli: ‘ye vata bhogānaṁ ādiyā te cāhaṁ ādiyāmi bhogā ca me abhivaḍḍhantī’ti.


pli: Itissa hoti ubhayeneva avippaṭisāroti.


pli: Bhuttā bhogā bhatā bhaccā,


pli: vitiṇṇā āpadāsu me;


pli: Uddhaggā dakkhiṇā dinnā,


pli: atho pañcabalīkatā;


pli: Upaṭṭhitā sīlavanto,


pli: saññatā brahmacārayo.


pli: Yadatthaṁ bhogaṁ iccheyya,


pli: paṇḍito gharamāvasaṁ;


pli: So me attho anuppatto,


pli: kataṁ ananutāpiyaṁ.


pli: Etaṁ anussaraṁ macco,


pli: ariyadhamme ṭhito naro;


pli: Idheva naṁ pasaṁsanti,


pli: pecca sagge pamodatī”ti.


pli: Paṭhamaṁ.


title_pli: Aṅguttara Nikāya 5.42 5. Muṇḍarājavagga

pli: Aṅguttara Nikāya 5.42


pli: 5. Muṇḍarājavagga


pli: Sappurisasutta


pli: “Sappuriso, bhikkhave, kule jāyamāno bahuno janassa atthāya hitāya sukhāya hoti;


pli: mātāpitūnaṁ atthāya hitāya sukhāya hoti;


pli: puttadārassa atthāya hitāya sukhāya hoti;


pli: dāsakammakaraporisassa atthāya hitāya sukhāya hoti;


pli: mittāmaccānaṁ atthāya hitāya sukhāya hoti;


pli: samaṇabrāhmaṇānaṁ atthāya hitāya sukhāya hoti.


pli: Seyyathāpi, bhikkhave, mahāmegho sabbasassāni sampādento bahuno janassa atthāya hitāya sukhāya hoti;


pli: evamevaṁ kho, bhikkhave, sappuriso kule jāyamāno bahuno janassa atthāya hitāya sukhāya hoti;


pli: samaṇabrāhmaṇānaṁ atthāya hitāya sukhāya hotīti.


pli: Hito bahunnaṁ paṭipajja bhoge,


pli: Taṁ devatā rakkhati dhammaguttaṁ;


pli: Bahussutaṁ sīlavatūpapannaṁ,


pli: Dhamme ṭhitaṁ na vijahati kitti.


pli: Dhammaṭṭhaṁ sīlasampannaṁ,


pli: saccavādiṁ hirīmanaṁ;


pli: Nekkhaṁ jambonadasseva,


pli: ko taṁ ninditumarahati;


pli: Devāpi naṁ pasaṁsanti,


pli: brahmunāpi pasaṁsito”ti.


pli: Dutiyaṁ.


title_pli: Aṅguttara Nikāya 5.43 5. Muṇḍarājavagga

pli: Aṅguttara Nikāya 5.43


pli: 5. Muṇḍarājavagga


pli: Iṭṭhasutta


pli: Atha kho anāthapiṇḍiko gahapati yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho anāthapiṇḍikaṁ gahapatiṁ bhagavā etadavoca:


pli: “Pañcime, gahapati, dhammā iṭṭhā kantā manāpā dullabhā lokasmiṁ.


pli: Katame pañca?


pli: Āyu, gahapati, iṭṭho kanto manāpo dullabho lokasmiṁ;


pli: vaṇṇo iṭṭho kanto manāpo dullabho lokasmiṁ;


pli: sukhaṁ iṭṭhaṁ kantaṁ manāpaṁ dullabhaṁ lokasmiṁ;


pli: yaso iṭṭho kanto manāpo dullabho lokasmiṁ;


pli: saggā iṭṭhā kantā manāpā dullabhā lokasmiṁ.


pli: Ime kho, gahapati, pañca dhammā iṭṭhā kantā manāpā dullabhā lokasmiṁ.


pli: Imesaṁ kho, gahapati, pañcannaṁ dhammānaṁ iṭṭhānaṁ kantānaṁ manāpānaṁ dullabhānaṁ lokasmiṁ na āyācanahetu vā patthanāhetu vā paṭilābhaṁ vadāmi.


pli: Imesaṁ kho, gahapati, pañcannaṁ dhammānaṁ iṭṭhānaṁ kantānaṁ manāpānaṁ dullabhānaṁ lokasmiṁ āyācanahetu vā patthanāhetu vā paṭilābho abhavissa, ko idha kena hāyetha?


pli: Na kho, gahapati, arahati ariyasāvako āyukāmo āyuṁ āyācituṁ vā abhinandituṁ vā āyussa vāpi hetu.


pli: Āyukāmena, gahapati, ariyasāvakena āyusaṁvattanikā paṭipadā paṭipajjitabbā.


pli: Āyusaṁvattanikā hissa paṭipadā paṭipannā āyupaṭilābhāya saṁvattati.


pli: So lābhī hoti āyussa dibbassa vā mānusassa vā.


pli: Na kho, gahapati, arahati ariyasāvako vaṇṇakāmo vaṇṇaṁ āyācituṁ vā abhinandituṁ vā vaṇṇassa vāpi hetu.


pli: Vaṇṇakāmena, gahapati, ariyasāvakena vaṇṇasaṁvattanikā paṭipadā paṭipajjitabbā.


pli: Vaṇṇasaṁvattanikā hissa paṭipadā paṭipannā vaṇṇapaṭilābhāya saṁvattati.


pli: So lābhī hoti vaṇṇassa dibbassa vā mānusassa vā.


pli: Na kho, gahapati, arahati ariyasāvako sukhakāmo sukhaṁ āyācituṁ vā abhinandituṁ vā sukhassa vāpi hetu.


pli: Sukhakāmena, gahapati, ariyasāvakena sukhasaṁvattanikā paṭipadā paṭipajjitabbā.


pli: Sukhasaṁvattanikā hissa paṭipadā paṭipannā sukhapaṭilābhāya saṁvattati.


pli: So lābhī hoti sukhassa dibbassa vā mānusassa vā.


pli: Na kho, gahapati, arahati ariyasāvako yasakāmo yasaṁ āyācituṁ vā abhinandituṁ vā yasassa vāpi hetu.


pli: Yasakāmena, gahapati, ariyasāvakena yasasaṁvattanikā paṭipadā paṭipajjitabbā.


pli: Yasasaṁvattanikā hissa paṭipadā paṭipannā yasapaṭilābhāya saṁvattati.


pli: So lābhī hoti yasassa dibbassa vā mānusassa vā.


pli: Na kho, gahapati, arahati ariyasāvako saggakāmo saggaṁ āyācituṁ vā abhinandituṁ vā saggānaṁ vāpi hetu.


pli: Saggakāmena, gahapati, ariyasāvakena saggasaṁvattanikā paṭipadā paṭipajjitabbā.


pli: Saggasaṁvattanikā hissa paṭipadā paṭipannā saggapaṭilābhāya saṁvattati.


pli: So lābhī hoti saggānanti.


pli: Āyuṁ vaṇṇaṁ yasaṁ kittiṁ,


pli: Saggaṁ uccākulīnataṁ;


pli: Ratiyo patthayānena,


pli: Uḷārā aparāparā.


pli: Appamādaṁ pasaṁsanti,


pli: puññakiriyāsu paṇḍitā;


pli: Appamatto ubho atthe,


pli: adhigaṇhāti paṇḍito.


pli: Diṭṭhe dhamme ca yo attho,


pli: yo cattho samparāyiko;


pli: Atthābhisamayā dhīro,


pli: paṇḍitoti pavuccatī”ti.


pli: Tatiyaṁ.


title_pli: Aṅguttara Nikāya 5.44 5. Muṇḍarājavagga

pli: Aṅguttara Nikāya 5.44


pli: 5. Muṇḍarājavagga


pli: Manāpadāyīsutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho bhagavā pubbaṇhasamayaṁ nivāsetvā pattacīvaramādāya yena uggassa gahapatino vesālikassa nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho uggo gahapati vesāliko yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho uggo gahapati vesāliko bhagavantaṁ etadavoca:


pli: “Sammukhā metaṁ, bhante, bhagavato sutaṁ sammukhā paṭiggahitaṁ:


pli: ‘manāpadāyī labhate manāpan’ti.


pli: Manāpaṁ me, bhante, sālapupphakaṁ khādanīyaṁ;


pli: taṁ me bhagavā paṭiggaṇhātu anukampaṁ upādāyā”ti.


pli: Paṭiggahesi bhagavā anukampaṁ upādāya.


pli: Manāpaṁ me, bhante, sampannakolakaṁ sūkaramaṁsaṁ;


pli: Manāpaṁ me, bhante, nibbattatelakaṁ nāliyasākaṁ;


pli: Manāpo me, bhante, sālīnaṁ odano vicitakāḷako anekasūpo anekabyañjano;


pli: Manāpāni me, bhante, kāsikāni vatthāni;


pli: tāni me bhagavā paṭiggaṇhātu anukampaṁ upādāyā”ti.


pli: Manāpo me, bhante, pallaṅko gonakatthato paṭalikatthato kadalimigapavarapaccattharaṇo sauttaracchado ubhatolohitakūpadhāno.


pli: Api ca, bhante, mayampetaṁ jānāma:


pli: ‘netaṁ bhagavato kappatī’ti.


pli: Idaṁ me, bhante, candanaphalakaṁ agghati adhikasatasahassaṁ;


pli: Atha kho bhagavā uggaṁ gahapatiṁ vesālikaṁ iminā anumodanīyena anumodi:


pli: “Manāpadāyī labhate manāpaṁ,


pli: Yo ujjubhūtesu dadāti chandasā;


pli: Acchādanaṁ sayanamannapānaṁ,


pli: Nānāppakārāni ca paccayāni.


pli: Cattañca muttañca anuggahītaṁ,


pli: Khettūpame arahante viditvā;


pli: So duccajaṁ sappuriso cajitvā,


pli: Manāpadāyī labhate manāpan”ti.


pli: Atha kho bhagavā uggaṁ gahapatiṁ vesālikaṁ iminā anumodanīyena anumoditvā uṭṭhāyāsanā pakkāmi.


pli: Atha kho uggo gahapati vesāliko aparena samayena kālamakāsi.


pli: Kālaṅkato ca uggo gahapati vesāliko aññataraṁ manomayaṁ kāyaṁ upapajji.


pli: Tena kho pana samayena bhagavā sāvatthiyaṁ viharati jetavane anāthapiṇḍikassa ārāme.


pli: Atha kho uggo devaputto abhikkantāya rattiyā abhikkantavaṇṇo kevalakappaṁ jetavanaṁ obhāsetvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ aṭṭhāsi. Ekamantaṁ ṭhitaṁ kho uggaṁ devaputtaṁ bhagavā etadavoca:


pli: “kacci te, ugga, yathādhippāyo”ti?


pli: “Taggha me, bhagavā, yathādhippāyo”ti.


pli: Atha kho bhagavā uggaṁ devaputtaṁ gāthāhi ajjhabhāsi:


pli: Aggassa dātā labhate punaggaṁ;


pli: Varassa dātā varalābhi hoti,


pli: Seṭṭhaṁ dado seṭṭhamupeti ṭhānaṁ.


pli: Yo aggadāyī varadāyī,


pli: seṭṭhadāyī ca yo naro;


pli: Dīghāyu yasavā hoti,


pli: yattha yatthūpapajjatī”ti.


pli: Catutthaṁ.


title_pli: Aṅguttara Nikāya 5.45 5. Muṇḍarājavagga

pli: Aṅguttara Nikāya 5.45


pli: 5. Muṇḍarājavagga


pli: Puññābhisandasutta


pli: “Pañcime, bhikkhave, puññābhisandā kusalābhisandā sukhassāhārā sovaggikā sukhavipākā saggasaṁvattanikā iṭṭhāya kantāya manāpāya hitāya sukhāya saṁvattanti.


pli: Katame pañca?


pli: Yassa, bhikkhave, bhikkhu cīvaraṁ paribhuñjamāno appamāṇaṁ cetosamādhiṁ upasampajja viharati, appamāṇo tassa puññābhisando kusalābhisando sukhassāhāro sovaggiko sukhavipāko saggasaṁvattaniko iṭṭhāya kantāya manāpāya hitāya sukhāya saṁvattati.


pli: Yassa, bhikkhave, bhikkhu piṇḍapātaṁ paribhuñjamāno …pe… yassa, bhikkhave, bhikkhu vihāraṁ paribhuñjamāno …pe… yassa, bhikkhave, bhikkhu mañcapīṭhaṁ paribhuñjamāno …pe….


pli: Yassa, bhikkhave, bhikkhu gilānappaccayabhesajjaparikkhāraṁ paribhuñjamāno appamāṇaṁ cetosamādhiṁ upasampajja viharati, appamāṇo tassa puññābhisando kusalābhisando sukhassāhāro sovaggiko sukhavipāko saggasaṁvattaniko iṭṭhāya kantāya manāpāya hitāya sukhāya saṁvattati.


pli: Ime kho, bhikkhave, pañca puññābhisandā kusalābhisandā sukhassāhārā sovaggikā sukhavipākā saggasaṁvattanikā iṭṭhāya kantāya manāpāya hitāya sukhāya saṁvattanti.


pli: Imehi ca pana, bhikkhave, pañcahi puññābhisandehi kusalābhisandehi samannāgatassa ariyasāvakassa na sukaraṁ puññassa pamāṇaṁ gahetuṁ:


pli: ‘ettako puññābhisando kusalābhisando sukhassāhāro sovaggiko sukhavipāko saggasaṁvattaniko iṭṭhāya kantāya manāpāya hitāya sukhāya saṁvattatī’ti.


pli: Atha kho asaṅkheyyo appameyyo mahāpuññakkhandhotveva saṅkhaṁ gacchati.


pli: Seyyathāpi, bhikkhave, mahāsamudde na sukaraṁ udakassa pamāṇaṁ gahetuṁ:


pli: ‘ettakāni udakāḷhakānīti vā ettakāni udakāḷhakasatānīti vā ettakāni udakāḷhakasahassānīti vā ettakāni udakāḷhakasatasahassānīti vā;


pli: atha kho asaṅkheyyo appameyyo mahāudakakkhandhotveva saṅkhaṁ gacchati’.


pli: Evamevaṁ kho, bhikkhave, imehi pañcahi puññābhisandehi kusalābhisandehi samannāgatassa ariyasāvakassa na sukaraṁ puññassa pamāṇaṁ gahetuṁ:


pli: Atha kho asaṅkheyyo appameyyo mahāpuññakkhandhotveva saṅkhaṁ gacchatīti.


pli: Mahodadhiṁ aparimitaṁ mahāsaraṁ,


pli: Bahubheravaṁ ratnagaṇānamālayaṁ;


pli: Najjo yathā naragaṇasaṅghasevitā,


pli: Puthū savantī upayanti sāgaraṁ.


pli: Evaṁ naraṁ annadapānavatthadaṁ,


pli: Seyyānisajjattharaṇassa dāyakaṁ;


pli: Puññassa dhārā upayanti paṇḍitaṁ,


pli: Najjo yathā vārivahāva sāgaran”ti.


pli: Pañcamaṁ.


title_pli: Aṅguttara Nikāya 5.46 5. Muṇḍarājavagga

pli: Aṅguttara Nikāya 5.46


pli: 5. Muṇḍarājavagga


pli: Sampadāsutta


pli: “Pañcimā, bhikkhave, sampadā.


pli: Katamā pañca?


pli: Saddhāsampadā, sīlasampadā, sutasampadā, cāgasampadā, paññāsampadā—


pli: imā kho, bhikkhave, pañca sampadā”ti.


pli: Chaṭṭhaṁ.


title_pli: Aṅguttara Nikāya 5.47 5. Muṇḍarājavagga

pli: Aṅguttara Nikāya 5.47


pli: Dhanasutta


pli: “Pañcimāni, bhikkhave, dhanāni.


pli: Katamāni pañca?


pli: Saddhādhanaṁ, sīladhanaṁ, sutadhanaṁ, cāgadhanaṁ, paññādhanaṁ.


pli: Katamañca, bhikkhave, saddhādhanaṁ?


pli: Idha, bhikkhave, ariyasāvako saddho hoti, saddahati tathāgatassa bodhiṁ:


pli: ‘itipi so bhagavā …pe… satthā devamanussānaṁ buddho bhagavā’ti.


pli: Idaṁ vuccati, bhikkhave, saddhādhanaṁ.


pli: Katamañca, bhikkhave, sīladhanaṁ?


pli: Idha, bhikkhave, ariyasāvako pāṇātipātā paṭivirato hoti …pe… surāmerayamajjapamādaṭṭhānā paṭivirato hoti.


pli: Idaṁ vuccati, bhikkhave, sīladhanaṁ.


pli: Katamañca, bhikkhave, sutadhanaṁ?


pli: Idha, bhikkhave, ariyasāvako bahussuto hoti …pe… diṭṭhiyā suppaṭividdho.


pli: Idaṁ vuccati, bhikkhave, sutadhanaṁ.


pli: Katamañca, bhikkhave, cāgadhanaṁ?


pli: Idha, bhikkhave, ariyasāvako vigatamalamaccherena cetasā agāraṁ ajjhāvasati muttacāgo payatapāṇi vosaggarato yācayogo dānasaṁvibhāgarato.


pli: Idaṁ vuccati, bhikkhave, cāgadhanaṁ.


pli: Katamañca, bhikkhave, paññādhanaṁ?


pli: Idha, bhikkhave, ariyasāvako paññavā hoti, udayatthagāminiyā paññāya samannāgato ariyāya nibbedhikāya sammā dukkhakkhayagāminiyā.


pli: Idaṁ vuccati, bhikkhave, paññādhanaṁ.


pli: Imāni kho, bhikkhave, pañca dhanānīti.


pli: Yassa saddhā tathāgate,


pli: acalā suppatiṭṭhitā;


pli: Sīlañca yassa kalyāṇaṁ,


pli: ariyakantaṁ pasaṁsitaṁ.


pli: Saṅghe pasādo yassatthi,


pli: ujubhūtañca dassanaṁ;


pli: Adaliddoti taṁ āhu,


pli: amoghaṁ tassa jīvitaṁ.


pli: Tasmā saddhañca sīlañca,


pli: pasādaṁ dhammadassanaṁ;


pli: Anuyuñjetha medhāvī,


pli: saraṁ buddhāna sāsanan”ti.


pli: Sattamaṁ.


title_pli: Aṅguttara Nikāya 5.48 5. Muṇḍarājavagga

pli: Aṅguttara Nikāya 5.48


pli: 5. Muṇḍarājavagga


pli: Alabbhanīyaṭhānasutta


pli: “Pañcimāni, bhikkhave, alabbhanīyāni ṭhānāni samaṇena vā brāhmaṇena vā devena vā mārena vā brahmunā vā kenaci vā lokasmiṁ.


pli: Katamāni pañca?


pli: ‘Jarādhammaṁ mā jīrī’ti alabbhanīyaṁ ṭhānaṁ samaṇena vā brāhmaṇena vā devena vā mārena vā brahmunā vā kenaci vā lokasmiṁ.


pli: ‘Byādhidhammaṁ mā byādhīyī’ti …pe… ‘maraṇadhammaṁ mā mīyī’ti … ‘khayadhammaṁ mā khīyī’ti … ‘nassanadhammaṁ mā nassī’ti alabbhanīyaṁ ṭhānaṁ samaṇena vā brāhmaṇena vā devena vā mārena vā brahmunā vā kenaci vā lokasmiṁ.


pli: Assutavato, bhikkhave, puthujjanassa jarādhammaṁ jīrati.


pli: So jarādhamme jiṇṇe na iti paṭisañcikkhati:


pli: ‘na kho mayhevekassa jarādhammaṁ jīrati, atha kho yāvatā sattānaṁ āgati gati cuti upapatti sabbesaṁ sattānaṁ jarādhammaṁ jīrati.


pli: Ahañceva kho pana jarādhamme jiṇṇe soceyyaṁ kilameyyaṁ parideveyyaṁ, urattāḷiṁ kandeyyaṁ, sammohaṁ āpajjeyyaṁ, bhattampi me nacchādeyya, kāyepi dubbaṇṇiyaṁ okkameyya, kammantāpi nappavatteyyuṁ, amittāpi attamanā assu, mittāpi dummanā assū’ti.


pli: So jarādhamme jiṇṇe socati kilamati paridevati, urattāḷiṁ kandati, sammohaṁ āpajjati.


pli: Ayaṁ vuccati, bhikkhave:


pli: ‘assutavā puthujjano viddho savisena sokasallena attānaṁyeva paritāpeti’.


pli: Puna caparaṁ, bhikkhave, assutavato puthujjanassa byādhidhammaṁ byādhīyati …pe… maraṇadhammaṁ mīyati … khayadhammaṁ khīyati … nassanadhammaṁ nassati.


pli: So nassanadhamme naṭṭhe na iti paṭisañcikkhati:


pli: ‘na kho mayhevekassa nassanadhammaṁ nassati, atha kho yāvatā sattānaṁ āgati gati cuti upapatti sabbesaṁ sattānaṁ nassanadhammaṁ nassati.


pli: Ahañceva kho pana nassanadhamme naṭṭhe soceyyaṁ kilameyyaṁ parideveyyaṁ, urattāḷiṁ kandeyyaṁ, sammohaṁ āpajjeyyaṁ, bhattampi me nacchādeyya, kāyepi dubbaṇṇiyaṁ okkameyya, kammantāpi nappavatteyyuṁ, amittāpi attamanā assu, mittāpi dummanā assū’ti.


pli: So nassanadhamme naṭṭhe socati kilamati paridevati, urattāḷiṁ kandati, sammohaṁ āpajjati.


pli: Sutavato ca kho, bhikkhave, ariyasāvakassa jarādhammaṁ jīrati.


pli: So jarādhamme jiṇṇe iti paṭisañcikkhati:


pli: So jarādhamme jiṇṇe na socati na kilamati na paridevati, na urattāḷiṁ kandati, na sammohaṁ āpajjati.


pli: ‘sutavā ariyasāvako abbuhi savisaṁ sokasallaṁ, yena viddho assutavā puthujjano attānaṁyeva paritāpeti.


pli: Asoko visallo ariyasāvako attānaṁyeva parinibbāpeti’.


pli: Puna caparaṁ, bhikkhave, sutavato ariyasāvakassa byādhidhammaṁ byādhīyati …pe… maraṇadhammaṁ mīyati … khayadhammaṁ khīyati … nassanadhammaṁ nassati.


pli: So nassanadhamme naṭṭhe iti paṭisañcikkhati:


pli: So nassanadhamme naṭṭhe na socati na kilamati na paridevati, na urattāḷiṁ kandati, na sammohaṁ āpajjati.


pli: Asoko visallo ariyasāvako attānaṁyeva parinibbāpetī’ti.


pli: Imāni kho, bhikkhave, pañca alabbhanīyāni ṭhānāni samaṇena vā brāhmaṇena vā devena vā mārena vā brahmunā vā kenaci vā lokasminti.


pli: Na socanāya paridevanāya,


pli: Atthodha labbhā api appakopi;


pli: Socantamenaṁ dukhitaṁ viditvā,


pli: Paccatthikā attamanā bhavanti.


pli: Yato ca kho paṇḍito āpadāsu,


pli: Na vedhatī atthavinicchayaññū;


pli: Paccatthikāssa dukhitā bhavanti,


pli: Disvā mukhaṁ avikāraṁ purāṇaṁ.


pli: Jappena mantena subhāsitena,


pli: Anuppadānena paveṇiyā vā;


pli: Yathā yathā yattha labhetha atthaṁ,


pli: Tathā tathā tattha parakkameyya.


pli: Sace pajāneyya alabbhaneyyo,


pli: Mayāva aññena vā esa attho;


pli: Asocamāno adhivāsayeyya,


pli: Kammaṁ daḷhaṁ kinti karomi dānī”ti.


pli: Aṭṭhamaṁ.


title_pli: Aṅguttara Nikāya 5.49 5. Muṇḍarājavagga

pli: Aṅguttara Nikāya 5.49


pli: 5. Muṇḍarājavagga


pli: Kosalasutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho rājā pasenadi kosalo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Tena kho pana samayena mallikā devī kālaṅkatā hoti.


pli: Atha kho aññataro puriso yena rājā pasenadi kosalo tenupasaṅkami; upasaṅkamitvā rañño pasenadissa kosalassa upakaṇṇake āroceti:


pli: “mallikā devī, deva, kālaṅkatā”ti.


pli: Evaṁ vutte, rājā pasenadi kosalo dukkhī dummano pattakkhandho adhomukho pajjhāyanto appaṭibhāno nisīdi.


pli: Atha kho bhagavā rājānaṁ pasenadiṁ kosalaṁ dukkhiṁ dummanaṁ pattakkhandhaṁ adhomukhaṁ pajjhāyantaṁ appaṭibhānaṁ viditvā rājānaṁ pasenadiṁ kosalaṁ etadavoca:


pli: “pañcimāni, mahārāja, alabbhanīyāni ṭhānāni samaṇena vā brāhmaṇena vā devena vā mārena vā brahmunā vā kenaci vā lokasmiṁ.


pli: Katamāni pañca?


pli: ‘Jarādhammaṁ mā jīrī’ti alabbhanīyaṁ ṭhānaṁ …pe… na socanāya paridevanāya …pe… kammaṁ daḷhaṁ kinti karomi dānī”ti.


pli: Navamaṁ.


title_pli: Aṅguttara Nikāya 5.5 1. Sekhabalavagga

pli: Aṅguttara Nikāya 5.5


pli: 1. Sekhabalavagga


pli: Sikkhāsutta


pli: “Yo hi koci, bhikkhave, bhikkhu vā bhikkhunī vā sikkhaṁ paccakkhāya hīnāyāvattati, tassa diṭṭheva dhamme pañca sahadhammikā vādānupātā gārayhā ṭhānā āgacchanti.


pli: Katame pañca?


pli: Saddhāpi nāma te nāhosi kusalesu dhammesu, hirīpi nāma te nāhosi kusalesu dhammesu, ottappampi nāma te nāhosi kusalesu dhammesu, vīriyampi nāma te nāhosi kusalesu dhammesu, paññāpi nāma te nāhosi kusalesu dhammesu.


pli: Yo hi koci, bhikkhave, bhikkhu vā bhikkhunī vā sikkhaṁ paccakkhāya hīnāyāvattati, tassa diṭṭheva dhamme ime pañca sahadhammikā vādānupātā gārayhā ṭhānā āgacchanti.


pli: Yo hi koci, bhikkhave, bhikkhu vā bhikkhunī vā sahāpi dukkhena sahāpi domanassena assumukho rudamāno paripuṇṇaṁ parisuddhaṁ brahmacariyaṁ carati, tassa diṭṭheva dhamme pañca sahadhammikā pāsaṁsā ṭhānā āgacchanti.


pli: Saddhāpi nāma te ahosi kusalesu dhammesu, hirīpi nāma te ahosi kusalesu dhammesu, ottappampi nāma te ahosi kusalesu dhammesu, vīriyampi nāma te ahosi kusalesu dhammesu, paññāpi nāma te ahosi kusalesu dhammesu.


pli: Yo hi koci, bhikkhave, bhikkhu vā bhikkhunī vā sahāpi dukkhena sahāpi domanassena assumukho rudamāno paripuṇṇaṁ parisuddhaṁ brahmacariyaṁ carati, tassa diṭṭheva dhamme ime pañca sahadhammikā pāsaṁsā ṭhānā āgacchantī”ti.


pli: Pañcamaṁ.


title_pli: Aṅguttara Nikāya 5.50 5. Muṇḍarājavagga

pli: Aṅguttara Nikāya 5.50


pli: 5. Muṇḍarājavagga


pli: Nāradasutta


pli: Ekaṁ samayaṁ āyasmā nārado pāṭaliputte viharati kukkuṭārāme.


pli: Tena kho pana samayena muṇḍassa rañño bhaddā devī kālaṅkatā hoti piyā manāpā.


pli: So bhaddāya deviyā kālaṅkatāya piyāya manāpāya neva nhāyati na vilimpati na bhattaṁ bhuñjati na kammantaṁ payojeti—


pli: rattindivaṁ bhaddāya deviyā sarīre ajjhomucchito.


pli: Atha kho muṇḍo rājā piyakaṁ kosārakkhaṁ āmantesi:


pli: “tena hi, samma piyaka, bhaddāya deviyā sarīraṁ āyasāya teladoṇiyā pakkhipitvā aññissā āyasāya doṇiyā paṭikujjatha, yathā mayaṁ bhaddāya deviyā sarīraṁ cirataraṁ passeyyāmā”ti.


pli: “Evaṁ, devā”ti kho piyako kosārakkho muṇḍassa rañño paṭissutvā bhaddāya deviyā sarīraṁ āyasāya teladoṇiyā pakkhipitvā aññissā āyasāya doṇiyā paṭikujji.


pli: Atha kho piyakassa kosārakkhassa etadahosi:


pli: “imassa kho muṇḍassa rañño bhaddā devī kālaṅkatā piyā manāpā.


pli: Kaṁ nu kho muṇḍo rājā samaṇaṁ vā brāhmaṇaṁ vā payirupāseyya, yassa dhammaṁ sutvā sokasallaṁ pajaheyyā”ti.


pli: “ayaṁ kho āyasmā nārado pāṭaliputte viharati kukkuṭārāme.


pli: Taṁ kho panāyasmantaṁ nāradaṁ evaṁ kalyāṇo kittisaddo abbhuggato:


pli: ‘paṇḍito viyatto medhāvī bahussuto cittakathī kalyāṇapaṭibhāno vuddho ceva arahā ca’.


pli: Yannūna muṇḍo rājā āyasmantaṁ nāradaṁ payirupāseyya, appeva nāma muṇḍo rājā āyasmato nāradassa dhammaṁ sutvā sokasallaṁ pajaheyyā”ti.


pli: Atha kho piyako kosārakkho yena muṇḍo rājā tenupasaṅkami; upasaṅkamitvā muṇḍaṁ rājānaṁ etadavoca:


pli: “ayaṁ kho, deva, āyasmā nārado pāṭaliputte viharati kukkuṭārāme.


pli: Yadi pana devo āyasmantaṁ nāradaṁ payirupāseyya, appeva nāma devo āyasmato nāradassa dhammaṁ sutvā sokasallaṁ pajaheyyā”ti.


pli: “Tena hi, samma piyaka, āyasmantaṁ nāradaṁ paṭivedehi.


pli: Kathañhi nāma mādiso samaṇaṁ vā brāhmaṇaṁ vā vijite vasantaṁ pubbe appaṭisaṁvidito upasaṅkamitabbaṁ maññeyyā”ti.


pli: “Evaṁ, devā”ti kho piyako kosārakkho muṇḍassa rañño paṭissutvā yenāyasmā nārado tenupasaṅkami; upasaṅkamitvā āyasmantaṁ nāradaṁ abhivādetvā ekamantaṁ nisīdi. Ekamantaṁ nisinno kho piyako kosārakkho āyasmantaṁ nāradaṁ etadavoca:


pli: “Imassa, bhante, muṇḍassa rañño bhaddā devī kālaṅkatā piyā manāpā.


pli: So bhaddāya deviyā kālaṅkatāya piyāya manāpāya neva nhāyati na vilimpati na bhattaṁ bhuñjati na kammantaṁ payojeti—


pli: rattindivaṁ bhaddāya deviyā sarīre ajjhomucchito.


pli: Sādhu, bhante, āyasmā nārado muṇḍassa rañño tathā dhammaṁ desetu yathā muṇḍo rājā āyasmato nāradassa dhammaṁ sutvā sokasallaṁ pajaheyyā”ti.


pli: “Yassadāni, piyaka, muṇḍo rājā kālaṁ maññatī”ti.


pli: Atha kho piyako kosārakkho uṭṭhāyāsanā āyasmantaṁ nāradaṁ abhivādetvā padakkhiṇaṁ katvā yena muṇḍo rājā tenupasaṅkami; upasaṅkamitvā muṇḍaṁ rājānaṁ etadavoca:


pli: “katāvakāso kho, deva, āyasmatā nāradena.


pli: Yassadāni devo kālaṁ maññatī”ti.


pli: “Tena hi, samma piyaka, bhadrāni bhadrāni yānāni yojāpehī”ti.


pli: “Evaṁ, devā”ti kho piyako kosārakkho muṇḍassa rañño paṭissutvā bhadrāni bhadrāni yānāni yojāpetvā muṇḍaṁ rājānaṁ etadavoca:


pli: “yuttāni kho te, deva, bhadrāni bhadrāni yānāni.


pli: Atha kho muṇḍo rājā bhadraṁ yānaṁ abhiruhitvā bhadrehi bhadrehi yānehi yena kukkuṭārāmo tena pāyāsi mahaccā rājānubhāvena āyasmantaṁ nāradaṁ dassanāya.


pli: Yāvatikā yānassa bhūmi yānena gantvā, yānā paccorohitvā pattikova ārāmaṁ pāvisi.


pli: Atha kho muṇḍo rājā yena āyasmā nārado tenupasaṅkami; upasaṅkamitvā āyasmantaṁ nāradaṁ abhivādetvā ekamantaṁ nisīdi. Ekamantaṁ nisinnaṁ kho muṇḍaṁ rājānaṁ āyasmā nārado etadavoca:


pli: “Pañcimāni, mahārāja, alabbhanīyāni ṭhānāni samaṇena vā brāhmaṇena vā devena vā mārena vā brahmunā vā kenaci vā lokasmiṁ.


pli: Katamāni pañca?


pli: ‘Jarādhammaṁ mā jīrī’ti alabbhanīyaṁ ṭhānaṁ samaṇena vā brāhmaṇena vā devena vā mārena vā brahmunā vā kenaci vā lokasmiṁ.


pli: ‘Byādhidhammaṁ mā byādhīyī’ti …pe… ‘maraṇadhammaṁ mā mīyī’ti … ‘khayadhammaṁ mā khīyī’ti … ‘nassanadhammaṁ mā nassī’ti alabbhanīyaṁ ṭhānaṁ samaṇena vā brāhmaṇena vā devena vā mārena vā brahmunā vā kenaci vā lokasmiṁ.


pli: Assutavato, mahārāja, puthujjanassa jarādhammaṁ jīrati.


pli: So jarādhamme jiṇṇe na iti paṭisañcikkhati:


pli: ‘na kho mayhevekassa jarādhammaṁ jīrati, atha kho yāvatā sattānaṁ āgati gati cuti upapatti sabbesaṁ sattānaṁ jarādhammaṁ jīrati.


pli: Ahañceva kho pana jarādhamme jiṇṇe soceyyaṁ kilameyyaṁ parideveyyaṁ, urattāḷiṁ kandeyyaṁ, sammohaṁ āpajjeyyaṁ, bhattampi me nacchādeyya, kāyepi dubbaṇṇiyaṁ okkameyya, kammantāpi nappavatteyyuṁ, amittāpi attamanā assu, mittāpi dummanā assū’ti.


pli: So jarādhamme jiṇṇe socati kilamati paridevati, urattāḷiṁ kandati, sammohaṁ āpajjati.


pli: Ayaṁ vuccati, mahārāja:


pli: ‘assutavā puthujjano viddho savisena sokasallena attānaṁyeva paritāpeti’.


pli: Puna caparaṁ, mahārāja, assutavato puthujjanassa byādhidhammaṁ byādhīyati …pe… maraṇadhammaṁ mīyati … khayadhammaṁ khīyati … nassanadhammaṁ nassati.


pli: So nassanadhamme naṭṭhe na iti paṭisañcikkhati:


pli: ‘na kho mayhevekassa nassanadhammaṁ nassati, atha kho yāvatā sattānaṁ āgati gati cuti upapatti sabbesaṁ sattānaṁ nassanadhammaṁ nassati.


pli: Ahañceva kho pana nassanadhamme naṭṭhe soceyyaṁ kilameyyaṁ parideveyyaṁ, urattāḷiṁ kandeyyaṁ, sammohaṁ āpajjeyyaṁ, bhattampi me nacchādeyya, kāyepi dubbaṇṇiyaṁ okkameyya, kammantāpi nappavatteyyuṁ, amittāpi attamanā assu, mittāpi dummanā assū’ti.


pli: So nassanadhamme naṭṭhe socati kilamati paridevati, urattāḷiṁ kandati, sammohaṁ āpajjati.


pli: Sutavato ca kho, mahārāja, ariyasāvakassa jarādhammaṁ jīrati.


pli: So jarādhamme jiṇṇe iti paṭisañcikkhati:


pli: So jarādhamme jiṇṇe na socati na kilamati na paridevati, na urattāḷiṁ kandati, na sammohaṁ āpajjati.


pli: ‘sutavā ariyasāvako abbuhi savisaṁ sokasallaṁ, yena viddho assutavā puthujjano attānaṁyeva paritāpeti.


pli: Asoko visallo ariyasāvako attānaṁyeva parinibbāpeti’.


pli: Puna caparaṁ, mahārāja, sutavato ariyasāvakassa byādhidhammaṁ byādhīyati …pe… maraṇadhammaṁ mīyati … khayadhammaṁ khīyati … nassanadhammaṁ nassati.


pli: So nassanadhamme naṭṭhe iti paṭisañcikkhati:


pli: So nassanadhamme naṭṭhe na socati na kilamati na paridevati, na urattāḷiṁ kandati, na sammohaṁ āpajjati.


pli: Imāni kho, mahārāja, pañca alabbhanīyāni ṭhānāni samaṇena vā brāhmaṇena vā devena vā mārena vā brahmunā vā kenaci vā lokasminti.


pli: Na socanāya paridevanāya,


pli: Atthodha labbhā api appakopi;


pli: Socantamenaṁ dukhitaṁ viditvā,


pli: Paccatthikā attamanā bhavanti.


pli: Yato ca kho paṇḍito āpadāsu,


pli: Na vedhatī atthavinicchayaññū;


pli: Paccatthikāssa dukhitā bhavanti,


pli: Disvā mukhaṁ avikāraṁ purāṇaṁ.


pli: Jappena mantena subhāsitena,


pli: Anuppadānena paveṇiyā vā;


pli: Yathā yathā yattha labhetha atthaṁ,


pli: Tathā tathā tattha parakkameyya.


pli: Sace pajāneyya alabbhaneyyo,


pli: Mayāva aññena vā esa attho;


pli: Asocamāno adhivāsayeyya,


pli: Kammaṁ daḷhaṁ kinti karomi dānī”ti.


pli: Evaṁ vutte, muṇḍo rājā āyasmantaṁ nāradaṁ etadavoca:


pli: “ko nāmo ayaṁ, bhante, dhammapariyāyo”ti?


pli: “Sokasallaharaṇo nāma ayaṁ, mahārāja, dhammapariyāyo”ti.


pli: “Taggha, bhante, sokasallaharaṇo.


pli: Imañhi me, bhante, dhammapariyāyaṁ sutvā sokasallaṁ pahīnan”ti.


pli: Atha kho muṇḍo rājā piyakaṁ kosārakkhaṁ āmantesi:


pli: “tena hi, samma piyaka, bhaddāya deviyā sarīraṁ jhāpetha; thūpañcassā karotha.


pli: Ajjatagge dāni mayaṁ nhāyissāma ceva vilimpissāma bhattañca bhuñjissāma kammante ca payojessāmā”ti.


pli: Dasamaṁ.


pli: Muṇḍarājavaggo pañcamo.


pli: Tassuddānaṁ


pli: Ādiyo sappuriso iṭṭhā,


pli: manāpadāyībhisandaṁ;


pli: Sampadā ca dhanaṁ ṭhānaṁ,


pli: kosalo nāradena cāti.


pli: Paṭhamo paṇṇāsako samatto.


title_pli: Aṅguttara Nikāya 5.51 6. Nīvaraṇavagga

pli: Aṅguttara Nikāya 5.51


pli: 6. Nīvaraṇavagga


pli: Āvaraṇasutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “Pañcime, bhikkhave, āvaraṇā nīvaraṇā cetaso ajjhāruhā paññāya dubbalīkaraṇā.


pli: Katame pañca?


pli: Kāmacchando, bhikkhave, āvaraṇo nīvaraṇo cetaso ajjhāruho paññāya dubbalīkaraṇo.


pli: Byāpādo, bhikkhave, āvaraṇo nīvaraṇo cetaso ajjhāruho paññāya dubbalīkaraṇo.


pli: Thinamiddhaṁ, bhikkhave, āvaraṇaṁ nīvaraṇaṁ cetaso ajjhāruhaṁ paññāya dubbalīkaraṇaṁ.


pli: Uddhaccakukkuccaṁ, bhikkhave, āvaraṇaṁ nīvaraṇaṁ cetaso ajjhāruhaṁ paññāya dubbalīkaraṇaṁ.


pli: Vicikicchā, bhikkhave, āvaraṇā nīvaraṇā cetaso ajjhāruhā paññāya dubbalīkaraṇā.


pli: Ime kho, bhikkhave, pañca āvaraṇā nīvaraṇā cetaso ajjhāruhā paññāya dubbalīkaraṇā.


pli: So vata, bhikkhave, bhikkhu ime pañca āvaraṇe nīvaraṇe cetaso ajjhāruhe paññāya dubbalīkaraṇe appahāya, abalāya paññāya dubbalāya attatthaṁ vā ñassati paratthaṁ vā ñassati ubhayatthaṁ vā ñassati uttari vā manussadhammā alamariyañāṇadassanavisesaṁ sacchikarissatīti netaṁ ṭhānaṁ vijjati.


pli: Seyyathāpi, bhikkhave, nadī pabbateyyā dūraṅgamā sīghasotā hārahārinī.


pli: Tassā puriso ubhato naṅgalamukhāni vivareyya.


pli: Evañhi so, bhikkhave, majjhe nadiyā soto vikkhitto visaṭo byādiṇṇo neva dūraṅgamo assa na sīghasoto na hārahārī.


pli: Evamevaṁ kho, bhikkhave, so vata bhikkhu ime pañca āvaraṇe nīvaraṇe cetaso ajjhāruhe paññāya dubbalīkaraṇe appahāya, abalāya paññāya dubbalāya attatthaṁ vā ñassati paratthaṁ vā ñassati ubhayatthaṁ vā ñassati uttari vā manussadhammā alamariyañāṇadassanavisesaṁ sacchikarissatīti netaṁ ṭhānaṁ vijjati.


pli: So vata, bhikkhave, bhikkhu ime pañca āvaraṇe nīvaraṇe cetaso ajjhāruhe paññāya dubbalīkaraṇe pahāya, balavatiyā paññāya attatthaṁ vā ñassati paratthaṁ vā ñassati ubhayatthaṁ vā ñassati uttari vā manussadhammā alamariyañāṇadassanavisesaṁ sacchikarissatīti ṭhānametaṁ vijjati.


pli: Tassā puriso ubhato naṅgalamukhāni pidaheyya.


pli: Evañhi so, bhikkhave, majjhe nadiyā soto avikkhitto avisaṭo abyādiṇṇo dūraṅgamo ceva assa sīghasoto ca hārahārī ca.


pli: Evamevaṁ kho, bhikkhave, so vata bhikkhu ime pañca āvaraṇe nīvaraṇe cetaso ajjhāruhe paññāya dubbalīkaraṇe pahāya, balavatiyā paññāya attatthaṁ vā ñassati paratthaṁ vā ñassati ubhayatthaṁ vā ñassati uttari vā manussadhammā alamariyañāṇadassanavisesaṁ sacchikarissatīti ṭhānametaṁ vijjatī”ti.


pli: Paṭhamaṁ.


title_pli: Aṅguttara Nikāya 5.52 6. Nīvaraṇavagga

pli: Aṅguttara Nikāya 5.52


pli: 6. Nīvaraṇavagga


pli: Akusalarāsisutta


pli: “Akusalarāsīti, bhikkhave, vadamāno pañca nīvaraṇe sammā vadamāno vadeyya.


pli: Kevalo hāyaṁ, bhikkhave, akusalarāsi yadidaṁ pañca nīvaraṇā.


pli: Katame pañca?


pli: Kāmacchandanīvaraṇaṁ, byāpādanīvaraṇaṁ, thinamiddhanīvaraṇaṁ, uddhaccakukkuccanīvaraṇaṁ, vicikicchānīvaraṇaṁ.


pli: Akusalarāsīti, bhikkhave, vadamāno ime pañca nīvaraṇe sammā vadamāno vadeyya.


pli: Kevalo hāyaṁ, bhikkhave, akusalarāsi yadidaṁ pañca nīvaraṇā”ti.


pli: Dutiyaṁ.


title_pli: Aṅguttara Nikāya 5.53 6. Nīvaraṇavagga

pli: Aṅguttara Nikāya 5.53


pli: Padhāniyaṅgasutta


pli: “Pañcimāni, bhikkhave, padhāniyaṅgāni.


pli: Katamāni pañca?


pli: Idha, bhikkhave, bhikkhu saddho hoti, saddahati tathāgatassa bodhiṁ:


pli: ‘itipi so bhagavā arahaṁ sammāsambuddho vijjācaraṇasampanno sugato lokavidū anuttaro purisadammasārathi satthā devamanussānaṁ buddho bhagavā’ti.


pli: Appābādho hoti appātaṅko;


pli: samavepākiniyā gahaṇiyā samannāgato nātisītāya nāccuṇhāya majjhimāya padhānakkhamāya;


pli: asaṭho hoti amāyāvī;


pli: yathābhūtaṁ attānaṁ āvikattā satthari vā viññūsu vā sabrahmacārīsu;


pli: āraddhavīriyo viharati akusalānaṁ dhammānaṁ pahānāya kusalānaṁ dhammānaṁ upasampadāya, thāmavā daḷhaparakkamo anikkhittadhuro kusalesu dhammesu;


pli: paññavā hoti, udayatthagāminiyā paññāya samannāgato ariyāya nibbedhikāya sammā dukkhakkhayagāminiyā.


pli: Imāni kho, bhikkhave, pañca padhāniyaṅgānī”ti.


pli: Tatiyaṁ.


title_pli: Aṅguttara Nikāya 5.54 6. Nīvaraṇavagga

pli: Aṅguttara Nikāya 5.54


pli: 6. Nīvaraṇavagga


pli: Samayasutta


pli: “Pañcime, bhikkhave, asamayā padhānāya.


pli: Katame pañca?


pli: Idha, bhikkhave, bhikkhu jiṇṇo hoti jarāyābhibhūto.


pli: Ayaṁ, bhikkhave, paṭhamo asamayo padhānāya.


pli: Puna caparaṁ, bhikkhave, bhikkhu byādhito hoti byādhinābhibhūto.


pli: Ayaṁ, bhikkhave, dutiyo asamayo padhānāya.


pli: Puna caparaṁ, bhikkhave, dubbhikkhaṁ hoti dussassaṁ dullabhapiṇḍaṁ, na sukaraṁ uñchena paggahena yāpetuṁ.


pli: Ayaṁ, bhikkhave, tatiyo asamayo padhānāya.


pli: Puna caparaṁ, bhikkhave, bhayaṁ hoti aṭavisaṅkopo, cakkasamārūḷhā jānapadā pariyāyanti.


pli: Ayaṁ, bhikkhave, catuttho asamayo padhānāya.


pli: Puna caparaṁ, bhikkhave, saṅgho bhinno hoti.


pli: Saṅghe kho pana, bhikkhave, bhinne aññamaññaṁ akkosā ca honti, aññamaññaṁ paribhāsā ca honti, aññamaññaṁ parikkhepā ca honti, aññamaññaṁ pariccajā ca honti.


pli: Tattha appasannā ceva nappasīdanti, pasannānañca ekaccānaṁ aññathattaṁ hoti.


pli: Ayaṁ, bhikkhave, pañcamo asamayo padhānāya.


pli: Ime kho, bhikkhave, pañca asamayā padhānāyāti.


pli: Pañcime, bhikkhave, samayā padhānāya.


pli: Idha, bhikkhave, bhikkhu daharo hoti yuvā susu kāḷakeso bhadrena yobbanena samannāgato paṭhamena vayasā.


pli: Ayaṁ, bhikkhave, paṭhamo samayo padhānāya.


pli: Puna caparaṁ, bhikkhave, bhikkhu appābādho hoti appātaṅko, samavepākiniyā gahaṇiyā samannāgato nātisītāya nāccuṇhāya majjhimāya padhānakkhamāya.


pli: Ayaṁ, bhikkhave, dutiyo samayo padhānāya.


pli: Puna caparaṁ, bhikkhave, subhikkhaṁ hoti susassaṁ sulabhapiṇḍaṁ, sukaraṁ uñchena paggahena yāpetuṁ.


pli: Ayaṁ, bhikkhave, tatiyo samayo padhānāya.


pli: Puna caparaṁ, bhikkhave, manussā samaggā sammodamānā avivadamānā khīrodakībhūtā aññamaññaṁ piyacakkhūhi sampassantā viharanti.


pli: Ayaṁ, bhikkhave, catuttho samayo padhānāya.


pli: Puna caparaṁ, bhikkhave, saṅgho samaggo sammodamāno avivadamāno ekuddeso phāsu viharati.


pli: Saṅghe kho pana, bhikkhave, samagge na ceva aññamaññaṁ akkosā honti, na ca aññamaññaṁ paribhāsā honti, na ca aññamaññaṁ parikkhepā honti, na ca aññamaññaṁ pariccajā honti.


pli: Tattha appasannā ceva pasīdanti, pasannānañca bhiyyobhāvo hoti.


pli: Ayaṁ, bhikkhave, pañcamo samayo padhānāya.


pli: Ime kho, bhikkhave, pañca samayā padhānāyā”ti.


pli: Catutthaṁ.


title_pli: Aṅguttara Nikāya 5.55 6. Nīvaraṇavagga

pli: Aṅguttara Nikāya 5.55


pli: 6. Nīvaraṇavagga


pli: Mātāputtasutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sāvatthiyaṁ ubho mātāputtā vassāvāsaṁ upagamiṁsu—


pli: bhikkhu ca bhikkhunī ca.


pli: Te aññamaññassa abhiṇhaṁ dassanakāmā ahesuṁ.


pli: Mātāpi puttassa abhiṇhaṁ dassanakāmā ahosi;


pli: puttopi mātaraṁ abhiṇhaṁ dassanakāmo ahosi.


pli: Tesaṁ abhiṇhaṁ dassanā saṁsaggo ahosi.


pli: Saṁsagge sati vissāso ahosi.


pli: Vissāse sati otāro ahosi.


pli: Te otiṇṇacittā sikkhaṁ apaccakkhāya dubbalyaṁ anāvikatvā methunaṁ dhammaṁ paṭiseviṁsu.


pli: Atha kho sambahulā bhikkhū yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu. Ekamantaṁ nisinnā kho te bhikkhū bhagavantaṁ etadavocuṁ:


pli: “idha, bhante, sāvatthiyaṁ ubho mātāputtā vassāvāsaṁ upagamiṁsu—


pli: bhikkhu ca bhikkhunī ca, te aññamaññassa abhiṇhaṁ dassanakāmā ahesuṁ, mātāpi puttassa abhiṇhaṁ dassanakāmā ahosi, puttopi mātaraṁ abhiṇhaṁ dassanakāmo ahosi.


pli: Tesaṁ abhiṇhaṁ dassanā saṁsaggo ahosi, saṁsagge sati vissāso ahosi, vissāse sati otāro ahosi, te otiṇṇacittā sikkhaṁ apaccakkhāya dubbalyaṁ anāvikatvā methunaṁ dhammaṁ paṭiseviṁsū”ti.


pli: “Kiṁ nu so, bhikkhave, moghapuriso maññati:


pli: ‘na mātā putte sārajjati, putto vā pana mātarī’ti?


pli: Nāhaṁ, bhikkhave, aññaṁ ekarūpampi samanupassāmi evaṁ rajanīyaṁ evaṁ kamanīyaṁ evaṁ madanīyaṁ evaṁ bandhanīyaṁ evaṁ mucchanīyaṁ evaṁ antarāyakaraṁ anuttarassa yogakkhemassa adhigamāya yathayidaṁ, bhikkhave, itthirūpaṁ.


pli: Itthirūpe, bhikkhave, sattā rattā giddhā gathitā mucchitā ajjhosannā.


pli: Te dīgharattaṁ socanti itthirūpavasānugā.


pli: Nāhaṁ, bhikkhave, aññaṁ ekasaddampi … ekagandhampi … ekarasampi … ekaphoṭṭhabbampi samanupassāmi evaṁ rajanīyaṁ evaṁ kamanīyaṁ evaṁ madanīyaṁ evaṁ bandhanīyaṁ evaṁ mucchanīyaṁ evaṁ antarāyakaraṁ anuttarassa yogakkhemassa adhigamāya yathayidaṁ, bhikkhave, itthiphoṭṭhabbaṁ.


pli: Itthiphoṭṭhabbe, bhikkhave, sattā rattā giddhā gathitā mucchitā ajjhosannā.


pli: Te dīgharattaṁ socanti itthiphoṭṭhabbavasānugā.


pli: Itthī, bhikkhave, gacchantīpi purisassa cittaṁ pariyādāya tiṭṭhati;


pli: ṭhitāpi …pe… nisinnāpi … sayānāpi … hasantīpi … bhaṇantīpi … gāyantīpi … rodantīpi … ugghātitāpi … matāpi purisassa cittaṁ pariyādāya tiṭṭhati.


pli: Yañhi taṁ, bhikkhave, sammā vadamāno vadeyya:


pli: ‘samantapāso mārassā’ti mātugāmaṁyeva sammā vadamāno vadeyya:


pli: ‘samantapāso mārassā’ti.


pli: Sallape asihatthena,


pli: pisācenāpi sallape;


pli: Āsīvisampi āsīde,


pli: yena daṭṭho na jīvati;


pli: Na tveva eko ekāya,


pli: mātugāmena sallape.


pli: Muṭṭhassatiṁ tā bandhanti,


pli: pekkhitena sitena ca;


pli: Athopi dunnivatthena,


pli: mañjunā bhaṇitena ca;


pli: Neso jano svāsīsado,


pli: api ugghātito mato.


pli: Pañca kāmaguṇā ete,


pli: itthirūpasmiṁ dissare;


pli: Rūpā saddā rasā gandhā,


pli: phoṭṭhabbā ca manoramā.


pli: Tesaṁ kāmoghavūḷhānaṁ,


pli: kāme aparijānataṁ;


pli: Kālaṁ gati bhavābhavaṁ,


pli: saṁsārasmiṁ purakkhatā.


pli: Ye ca kāme pariññāya,


pli: caranti akutobhayā;


pli: Te ve pāraṅgatā loke,


pli: ye pattā āsavakkhayan”ti.


pli: Pañcamaṁ.


title_pli: Aṅguttara Nikāya 5.56 6. Nīvaraṇavagga

pli: Aṅguttara Nikāya 5.56


pli: 6. Nīvaraṇavagga


pli: Upajjhāyasutta


pli: Atha kho aññataro bhikkhu yena sako upajjhāyo tenupasaṅkami; upasaṅkamitvā sakaṁ upajjhāyaṁ etadavoca:


pli: “etarahi me, bhante, madhurakajāto ceva kāyo, disā ca me na pakkhāyanti, dhammā ca maṁ nappaṭibhanti, thinamiddhañca me cittaṁ pariyādāya tiṭṭhati, anabhirato ca brahmacariyaṁ carāmi, atthi ca me dhammesu vicikicchā”ti.


pli: Atha kho so bhikkhu taṁ saddhivihārikaṁ bhikkhuṁ ādāya yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho so bhikkhu bhagavantaṁ etadavoca:


pli: “ayaṁ, bhante, bhikkhu evamāha:


pli: ‘etarahi me, bhante, madhurakajāto ceva kāyo, disā ca maṁ na pakkhāyanti, dhammā ca me nappaṭibhanti, thinamiddhañca me cittaṁ pariyādāya tiṭṭhati, anabhirato ca brahmacariyaṁ carāmi, atthi ca me dhammesu vicikicchā’”ti.


pli: “Evañhetaṁ, bhikkhu, hoti indriyesu aguttadvārassa, bhojane amattaññuno, jāgariyaṁ ananuyuttassa, avipassakassa kusalānaṁ dhammānaṁ, pubbarattāpararattaṁ bodhipakkhiyānaṁ dhammānaṁ bhāvanānuyogaṁ ananuyuttassa viharato, yaṁ madhurakajāto ceva kāyo hoti, disā cassa na pakkhāyanti, dhammā ca taṁ nappaṭibhanti, thinamiddhañcassa cittaṁ pariyādāya tiṭṭhati, anabhirato ca brahmacariyaṁ carati, hoti cassa dhammesu vicikicchā.


pli: Tasmātiha te, bhikkhu, evaṁ sikkhitabbaṁ:


pli: ‘indriyesu guttadvāro bhavissāmi, bhojane mattaññū, jāgariyaṁ anuyutto, vipassako kusalānaṁ dhammānaṁ, pubbarattāpararattaṁ bodhipakkhiyānaṁ dhammānaṁ bhāvanānuyogaṁ anuyutto viharissāmī’ti.


pli: Evañhi te, bhikkhu, sikkhitabban”ti.


pli: Atha kho so bhikkhu bhagavatā iminā ovādena ovadito uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho so bhikkhu eko vūpakaṭṭho appamatto ātāpī pahitatto viharanto nacirasseva—yassatthāya kulaputtā sammadeva agārasmā anagāriyaṁ pabbajanti, tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abbhaññāsi.


pli: Aññataro pana so bhikkhu arahataṁ ahosi.


pli: Atha kho so bhikkhu arahattaṁ patto yena sako upajjhāyo tenupasaṅkami; upasaṅkamitvā sakaṁ upajjhāyaṁ etadavoca:


pli: “etarahi me, bhante, na ceva madhurakajāto kāyo, disā ca me pakkhāyanti, dhammā ca maṁ paṭibhanti, thinamiddhañca me cittaṁ na pariyādāya tiṭṭhati, abhirato ca brahmacariyaṁ carāmi, natthi ca me dhammesu vicikicchā”ti.


pli: ‘etarahi me, bhante, na ceva madhurakajāto kāyo, disā ca me pakkhāyanti, dhammā ca maṁ paṭibhanti, thinamiddhañca me cittaṁ na pariyādāya tiṭṭhati, abhirato ca brahmacariyaṁ carāmi, natthi ca me dhammesu vicikicchā’”ti.


pli: “Evañhetaṁ, bhikkhu, hoti indriyesu guttadvārassa, bhojane mattaññuno, jāgariyaṁ anuyuttassa, vipassakassa kusalānaṁ dhammānaṁ, pubbarattāpararattaṁ bodhipakkhiyānaṁ dhammānaṁ bhāvanānuyogaṁ anuyuttassa viharato, yaṁ na ceva madhurakajāto kāyo hoti, disā cassa pakkhāyanti, dhammā ca taṁ paṭibhanti, thinamiddhañcassa cittaṁ na pariyādāya tiṭṭhati, abhirato ca brahmacariyaṁ carati, na cassa hoti dhammesu vicikicchā.


pli: Tasmātiha vo, bhikkhave, evaṁ sikkhitabbaṁ:


pli: ‘indriyesu guttadvārā bhavissāma, bhojane mattaññuno, jāgariyaṁ anuyuttā, vipassakā kusalānaṁ dhammānaṁ, pubbarattāpararattaṁ bodhipakkhiyānaṁ dhammānaṁ bhāvanānuyogaṁ anuyuttā viharissāmā’ti.


pli: Evañhi vo, bhikkhave, sikkhitabban”ti.


pli: Chaṭṭhaṁ.


title_pli: Aṅguttara Nikāya 5.57 6. Nīvaraṇavagga

pli: Aṅguttara Nikāya 5.57


pli: 6. Nīvaraṇavagga


pli: Abhiṇhapaccavekkhitabbaṭhānasutta


pli: “Pañcimāni, bhikkhave, ṭhānāni abhiṇhaṁ paccavekkhitabbāni itthiyā vā purisena vā gahaṭṭhena vā pabbajitena vā.


pli: Katamāni pañca?


pli: ‘Jarādhammomhi, jaraṁ anatīto’ti abhiṇhaṁ paccavekkhitabbaṁ itthiyā vā purisena vā gahaṭṭhena vā pabbajitena vā.


pli: ‘Byādhidhammomhi, byādhiṁ anatīto’ti abhiṇhaṁ paccavekkhitabbaṁ itthiyā vā purisena vā gahaṭṭhena vā pabbajitena vā.


pli: ‘Maraṇadhammomhi, maraṇaṁ anatīto’ti abhiṇhaṁ paccavekkhitabbaṁ itthiyā vā purisena vā gahaṭṭhena vā pabbajitena vā.


pli: ‘Sabbehi me piyehi manāpehi nānābhāvo vinābhāvo’ti abhiṇhaṁ paccavekkhitabbaṁ itthiyā vā purisena vā gahaṭṭhena vā pabbajitena vā.


pli: ‘Kammassakomhi, kammadāyādo kammayoni kammabandhu kammapaṭisaraṇo.


pli: Yaṁ kammaṁ karissāmi—kalyāṇaṁ vā pāpakaṁ vā—


pli: tassa dāyādo bhavissāmī’ti abhiṇhaṁ paccavekkhitabbaṁ itthiyā vā purisena vā gahaṭṭhena vā pabbajitena vā.


pli: Kiñca, bhikkhave, atthavasaṁ paṭicca ‘jarādhammomhi, jaraṁ anatīto’ti abhiṇhaṁ paccavekkhitabbaṁ itthiyā vā purisena vā gahaṭṭhena vā pabbajitena vā?


pli: Atthi, bhikkhave, sattānaṁ yobbane yobbanamado, yena madena mattā kāyena duccaritaṁ caranti, vācāya duccaritaṁ caranti, manasā duccaritaṁ caranti.


pli: Tassa taṁ ṭhānaṁ abhiṇhaṁ paccavekkhato yo yobbane yobbanamado so sabbaso vā pahīyati tanu vā pana hoti.


pli: Idaṁ kho, bhikkhave, atthavasaṁ paṭicca ‘jarādhammomhi, jaraṁ anatīto’ti abhiṇhaṁ paccavekkhitabbaṁ itthiyā vā purisena vā gahaṭṭhena vā pabbajitena vā.


pli: Kiñca, bhikkhave, atthavasaṁ paṭicca ‘byādhidhammomhi, byādhiṁ anatīto’ti abhiṇhaṁ paccavekkhitabbaṁ itthiyā vā purisena vā gahaṭṭhena vā pabbajitena vā?


pli: Atthi, bhikkhave, sattānaṁ ārogye ārogyamado, yena madena mattā kāyena duccaritaṁ caranti, vācāya duccaritaṁ caranti, manasā duccaritaṁ caranti.


pli: Tassa taṁ ṭhānaṁ abhiṇhaṁ paccavekkhato yo ārogye ārogyamado so sabbaso vā pahīyati tanu vā pana hoti.


pli: Idaṁ kho, bhikkhave, atthavasaṁ paṭicca ‘byādhidhammomhi, byādhiṁ anatīto’ti abhiṇhaṁ paccavekkhitabbaṁ itthiyā vā purisena vā gahaṭṭhena vā pabbajitena vā.


pli: Kiñca, bhikkhave, atthavasaṁ paṭicca ‘maraṇadhammomhi, maraṇaṁ anatīto’ti abhiṇhaṁ paccavekkhitabbaṁ itthiyā vā purisena vā gahaṭṭhena vā pabbajitena vā?


pli: Atthi, bhikkhave, sattānaṁ jīvite jīvitamado, yena madena mattā kāyena duccaritaṁ caranti, vācāya duccaritaṁ caranti, manasā duccaritaṁ caranti.


pli: Tassa taṁ ṭhānaṁ abhiṇhaṁ paccavekkhato yo jīvite jīvitamado so sabbaso vā pahīyati tanu vā pana hoti.


pli: Idaṁ kho, bhikkhave, atthavasaṁ paṭicca ‘maraṇadhammomhi, maraṇaṁ anatīto’ti abhiṇhaṁ paccavekkhitabbaṁ itthiyā vā purisena vā gahaṭṭhena vā pabbajitena vā.


pli: Kiñca, bhikkhave, atthavasaṁ paṭicca ‘sabbehi me piyehi manāpehi nānābhāvo vinābhāvo’ti abhiṇhaṁ paccavekkhitabbaṁ itthiyā vā purisena vā gahaṭṭhena vā pabbajitena vā?


pli: Atthi, bhikkhave, sattānaṁ piyesu manāpesu yo chandarāgo yena rāgena rattā kāyena duccaritaṁ caranti, vācāya duccaritaṁ caranti, manasā duccaritaṁ caranti.


pli: Tassa taṁ ṭhānaṁ abhiṇhaṁ paccavekkhato yo piyesu manāpesu chandarāgo so sabbaso vā pahīyati tanu vā pana hoti.


pli: Idaṁ kho, bhikkhave, atthavasaṁ paṭicca ‘sabbehi me piyehi manāpehi nānābhāvo vinābhāvo’ti abhiṇhaṁ paccavekkhitabbaṁ itthiyā vā purisena vā gahaṭṭhena vā pabbajitena vā.


pli: Kiñca, bhikkhave, atthavasaṁ paṭicca ‘kammassakomhi, kammadāyādo kammayoni kammabandhu kammapaṭisaraṇo, yaṁ kammaṁ karissāmi—


pli: kalyāṇaṁ vā pāpakaṁ vā—tassa dāyādo bhavissāmī’ti abhiṇhaṁ paccavekkhitabbaṁ itthiyā vā purisena vā gahaṭṭhena vā pabbajitena vā?


pli: Atthi, bhikkhave, sattānaṁ kāyaduccaritaṁ vacīduccaritaṁ manoduccaritaṁ.


pli: Tassa taṁ ṭhānaṁ abhiṇhaṁ paccavekkhato sabbaso vā duccaritaṁ pahīyati tanu vā pana hoti.


pli: Idaṁ kho, bhikkhave, atthavasaṁ paṭicca ‘kammassakomhi, kammadāyādo kammayoni kammabandhu kammapaṭisaraṇo, yaṁ kammaṁ karissāmi—


pli: kalyāṇaṁ vā pāpakaṁ vā—


pli: tassa dāyādo bhavissāmī’ti abhiṇhaṁ paccavekkhitabbaṁ itthiyā vā purisena vā gahaṭṭhena vā pabbajitena vā.


pli: Sa kho so, bhikkhave, ariyasāvako iti paṭisañcikkhati:


pli: ‘na kho ahaññeveko jarādhammo jaraṁ anatīto, atha kho yāvatā sattānaṁ āgati gati cuti upapatti sabbe sattā jarādhammā jaraṁ anatītā’ti.


pli: Tassa taṁ ṭhānaṁ abhiṇhaṁ paccavekkhato maggo sañjāyati.


pli: So taṁ maggaṁ āsevati bhāveti bahulīkaroti.


pli: Tassa taṁ maggaṁ āsevato bhāvayato bahulīkaroto saṁyojanāni sabbaso pahīyanti anusayā byantīhonti.


pli: ‘Na kho ahaññeveko byādhidhammo byādhiṁ anatīto, atha kho yāvatā sattānaṁ āgati gati cuti upapatti sabbe sattā byādhidhammā byādhiṁ anatītā’ti.


pli: Tassa taṁ maggaṁ āsevato bhāvayato bahulīkaroto saṁyojanāni sabbaso pahīyanti, anusayā byantīhonti.


pli: ‘Na kho ahaññeveko maraṇadhammo maraṇaṁ anatīto, atha kho yāvatā sattānaṁ āgati gati cuti upapatti sabbe sattā maraṇadhammā maraṇaṁ anatītā’ti.


pli: ‘Na kho mayhevekassa sabbehi piyehi manāpehi nānābhāvo vinābhāvo, atha kho yāvatā sattānaṁ āgati gati cuti upapatti sabbesaṁ sattānaṁ piyehi manāpehi nānābhāvo vinābhāvo’ti.


pli: ‘Na kho ahaññeveko kammassako kammadāyādo kammayoni kammabandhu kammapaṭisaraṇo, yaṁ kammaṁ karissāmi—kalyāṇaṁ vā pāpakaṁ vā—tassa dāyādo bhavissāmi;


pli: atha kho yāvatā sattānaṁ āgati gati cuti upapatti sabbe sattā kammassakā kammadāyādā kammayoni kammabandhu kammapaṭisaraṇā, yaṁ kammaṁ karissanti—kalyāṇaṁ vā pāpakaṁ vā—tassa dāyādā bhavissantī’ti.


pli: Tassa taṁ maggaṁ āsevato bhāvayato bahulīkaroto saṁyojanāni sabbaso pahīyanti, anusayā byantīhontīti.


pli: Byādhidhammā jarādhammā,


pli: atho maraṇadhammino;


pli: Yathā dhammā tathā sattā,


pli: jigucchanti puthujjanā.


pli: Ahañce taṁ jiguccheyyaṁ,


pli: evaṁ dhammesu pāṇisu;


pli: Na metaṁ patirūpassa,


pli: mama evaṁ vihārino.


pli: Sohaṁ evaṁ viharanto,


pli: ñatvā dhammaṁ nirūpadhiṁ;


pli: Ārogye yobbanasmiñca,


pli: jīvitasmiñca ye madā.


pli: Sabbe made abhibhosmi,


pli: Nekkhammaṁ daṭṭhu khemato;


pli: Tassa me ahu ussāho,


pli: Nibbānaṁ abhipassato.


pli: Nāhaṁ bhabbo etarahi,


pli: Kāmāni paṭisevituṁ;


pli: Anivatti bhavissāmi,


pli: Brahmacariyaparāyaṇo”ti.


pli: Sattamaṁ.


title_pli: Aṅguttara Nikāya 5.58 6. Nīvaraṇavagga

pli: Aṅguttara Nikāya 5.58


pli: 6. Nīvaraṇavagga


pli: Licchavikumārakasutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho bhagavā pubbaṇhasamayaṁ nivāsetvā pattacīvaramādāya vesāliṁ piṇḍāya pāvisi.


pli: Vesāliyaṁ piṇḍāya caritvā pacchābhattaṁ piṇḍapātapaṭikkanto mahāvanaṁ ajjhogāhetvā aññatarasmiṁ rukkhamūle divāvihāraṁ nisīdi.


pli: Tena kho pana samayena sambahulā licchavikumārakā sajjāni dhanūni ādāya kukkurasaṅghaparivutā mahāvane anucaṅkamamānā anuvicaramānā addasu bhagavantaṁ aññatarasmiṁ rukkhamūle nisinnaṁ;


pli: disvāna sajjāni dhanūni nikkhipitvā kukkurasaṅghaṁ ekamantaṁ uyyojetvā yena bhagavā tenupasaṅkamiṁsu; upasaṅkamitvā bhagavantaṁ abhivādetvā tuṇhībhūtā tuṇhībhūtā pañjalikā bhagavantaṁ payirupāsanti.


pli: Tena kho pana samayena mahānāmo licchavi mahāvane jaṅghāvihāraṁ anucaṅkamamāno addasa te licchavikumārake tuṇhībhūte tuṇhībhūte pañjalike bhagavantaṁ payirupāsante;


pli: disvā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho mahānāmo licchavi udānaṁ udānesi:


pli: “bhavissanti vajjī, bhavissanti vajjī”ti.


pli: “Kiṁ pana tvaṁ, mahānāma, evaṁ vadesi:


pli: ‘bhavissanti vajjī, bhavissanti vajjī’”ti?


pli: “Ime, bhante, licchavikumārakā caṇḍā pharusā apānubhā.


pli: Yānipi tāni kulesu paheṇakāni pahīyanti, ucchūti vā badarāti vā pūvāti vā modakāti vā saṅkulikāti vā, tāni vilumpitvā vilumpitvā khādanti;


pli: kulitthīnampi kulakumārīnampi pacchāliyaṁ khipanti.


pli: Te dānime tuṇhībhūtā tuṇhībhūtā pañjalikā bhagavantaṁ payirupāsantī”ti.


pli: “Yassa kassaci, mahānāma, kulaputtassa pañca dhammā saṁvijjanti—


pli: yadi vā rañño khattiyassa muddhāvasittassa, yadi vā raṭṭhikassa pettanikassa, yadi vā senāya senāpatikassa, yadi vā gāmagāmaṇikassa, yadi vā pūgagāmaṇikassa, ye vā pana kulesu paccekādhipaccaṁ kārenti, vuddhiyeva pāṭikaṅkhā, no parihāni.


pli: Katame pañca?


pli: Idha, mahānāma, kulaputto uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi mātāpitaro sakkaroti garuṁ karoti māneti pūjeti.


pli: Tamenaṁ mātāpitaro sakkatā garukatā mānitā pūjitā kalyāṇena manasā anukampanti:


pli: ‘ciraṁ jīva, dīghamāyuṁ pālehī’ti.


pli: Mātāpitānukampitassa, mahānāma, kulaputtassa vuddhiyeva pāṭikaṅkhā, no parihāni.


pli: Puna caparaṁ, mahānāma, kulaputto uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi puttadāradāsakammakaraporise sakkaroti garuṁ karoti māneti pūjeti.


pli: Tamenaṁ puttadāradāsakammakaraporisā sakkatā garukatā mānitā pūjitā kalyāṇena manasā anukampanti:


pli: Puttadāradāsakammakaraporisānukampitassa, mahānāma, kulaputtassa vuddhiyeva pāṭikaṅkhā, no parihāni.


pli: Puna caparaṁ, mahānāma, kulaputto uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi khettakammantasāmantasabyohāre sakkaroti garuṁ karoti māneti pūjeti.


pli: Tamenaṁ khettakammantasāmantasabyohārā sakkatā garukatā mānitā pūjitā kalyāṇena manasā anukampanti:


pli: Khettakammantasāmantasabyohārānukampitassa, mahānāma, kulaputtassa vuddhiyeva pāṭikaṅkhā, no parihāni.


pli: Puna caparaṁ, mahānāma, kulaputto uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi yāvatā balipaṭiggāhikā devatā sakkaroti garuṁ karoti māneti pūjeti.


pli: Tamenaṁ balipaṭiggāhikā devatā sakkatā garukatā mānitā pūjitā kalyāṇena manasā anukampanti:


pli: devatānukampitassa, mahānāma, kulaputtassa vuddhiyeva pāṭikaṅkhā, no parihāni.


pli: Puna caparaṁ, mahānāma, kulaputto uṭṭhānavīriyādhigatehi bhogehi bāhābalaparicitehi sedāvakkhittehi dhammikehi dhammaladdhehi samaṇabrāhmaṇe sakkaroti garuṁ karoti māneti pūjeti.


pli: Tamenaṁ samaṇabrāhmaṇā sakkatā garukatā mānitā pūjitā kalyāṇena manasā anukampanti:


pli: Samaṇabrāhmaṇānukampitassa, mahānāma, kulaputtassa vuddhiyeva pāṭikaṅkhā, no parihāni.


pli: Yassa kassaci, mahānāma, kulaputtassa ime pañca dhammā saṁvijjanti—


pli: yadi vā rañño khattiyassa muddhābhisittassa, yadi vā raṭṭhikassa pettanikassa, yadi vā senāya senāpatikassa, yadi vā gāmagāmaṇikassa, yadi vā pūgagāmaṇikassa, ye vā pana kulesu paccekādhipaccaṁ kārenti, vuddhiyeva pāṭikaṅkhā, no parihānīti.


pli: Mātāpitukiccakaro,


pli: puttadārahito sadā;


pli: Antojanassa atthāya,


pli: ye cassa anujīvino.


pli: Ubhinnañceva atthāya,


pli: Vadaññū hoti sīlavā;


pli: Ñātīnaṁ pubbapetānaṁ,


pli: Diṭṭhe dhamme ca jīvataṁ.


pli: Samaṇānaṁ brāhmaṇānaṁ,


pli: devatānañca paṇḍito;


pli: Vittisañjanano hoti,


pli: dhammena gharamāvasaṁ.


pli: So karitvāna kalyāṇaṁ,


pli: pujjo hoti pasaṁsiyo;


pli: Idheva naṁ pasaṁsanti,


pli: pecca sagge pamodatī”ti.


pli: Aṭṭhamaṁ.


title_pli: Aṅguttara Nikāya 5.59 6. Nīvaraṇavagga

pli: Aṅguttara Nikāya 5.59


pli: 6. Nīvaraṇavagga


pli: Paṭhamavuḍḍhapabbajitasutta


pli: “Pañcahi, bhikkhave, dhammehi samannāgato dullabho vuḍḍhapabbajito.


pli: Katamehi pañcahi?


pli: Dullabho, bhikkhave, vuḍḍhapabbajito nipuṇo, dullabho ākappasampanno, dullabho bahussuto, dullabho dhammakathiko, dullabho vinayadharo.


pli: Imehi kho, bhikkhave, pañcahi dhammehi samannāgato dullabho vuḍḍhapabbajitoti.


pli: Navamaṁ.


title_pli: Aṅguttara Nikāya 5.6 1. Sekhabalavagga

pli: Aṅguttara Nikāya 5.6


pli: 1. Sekhabalavagga


pli: Samāpattisutta


pli: “Na tāva, bhikkhave, akusalassa samāpatti hoti yāva saddhā paccupaṭṭhitā hoti kusalesu dhammesu.


pli: Yato ca kho, bhikkhave, saddhā antarahitā hoti, assaddhiyaṁ pariyuṭṭhāya tiṭṭhati;


pli: atha akusalassa samāpatti hoti.


pli: Na tāva, bhikkhave, akusalassa samāpatti hoti yāva hirī paccupaṭṭhitā hoti kusalesu dhammesu.


pli: Yato ca kho, bhikkhave, hirī antarahitā hoti, ahirikaṁ pariyuṭṭhāya tiṭṭhati;


pli: Na tāva, bhikkhave, akusalassa samāpatti hoti yāva ottappaṁ paccupaṭṭhitaṁ hoti kusalesu dhammesu.


pli: Yato ca kho, bhikkhave, ottappaṁ antarahitaṁ hoti, anottappaṁ pariyuṭṭhāya tiṭṭhati;


pli: Na tāva, bhikkhave, akusalassa samāpatti hoti yāva vīriyaṁ paccupaṭṭhitaṁ hoti kusalesu dhammesu.


pli: Yato ca kho, bhikkhave, vīriyaṁ antarahitaṁ hoti, kosajjaṁ pariyuṭṭhāya tiṭṭhati;


pli: Na tāva, bhikkhave, akusalassa samāpatti hoti yāva paññā paccupaṭṭhitā hoti kusalesu dhammesu.


pli: Yato ca kho, bhikkhave, paññā antarahitā hoti, duppaññā pariyuṭṭhāya tiṭṭhati;


pli: atha akusalassa samāpatti hotī”ti.


pli: Chaṭṭhaṁ.


title_pli: Aṅguttara Nikāya 5.60 6. Nīvaraṇavagga

pli: Aṅguttara Nikāya 5.60


pli: 6. Nīvaraṇavagga


pli: Dutiyavuḍḍhapabbajitasutta


pli: Pañcahi, bhikkhave, dhammehi samannāgato dullabho vuḍḍhapabbajito.


pli: Katamehi pañcahi?


pli: Dullabho, bhikkhave, vuḍḍhapabbajito suvaco, dullabho suggahitaggāhī, dullabho padakkhiṇaggāhī, dullabho dhammakathiko, dullabho vinayadharo.


pli: Imehi kho, bhikkhave, pañcahi dhammehi samannāgato dullabho vuḍḍhapabbajito”ti.


pli: Dasamaṁ.


pli: Nīvaraṇavaggo paṭhamo.


pli: Tassuddānaṁ


pli: Āvaraṇaṁ rāsi aṅgāni,


pli: samayaṁ mātuputtikā;


pli: Upajjhā ṭhānā licchavi,


pli: kumārā aparā duveti.


title_pli: Aṅguttara Nikāya 5.61 7. Saññāvagga

pli: Aṅguttara Nikāya 5.61


pli: 7. Saññāvagga


pli: Paṭhamasaññāsutta


pli: “Pañcimā, bhikkhave, saññā bhāvitā bahulīkatā mahapphalā honti mahānisaṁsā amatogadhā amatapariyosānā.


pli: Katamā pañca?


pli: Asubhasaññā, maraṇasaññā, ādīnavasaññā, āhāre paṭikūlasaññā, sabbaloke anabhiratasaññā—


pli: imā kho, bhikkhave, pañca saññā bhāvitā bahulīkatā mahapphalā honti mahānisaṁsā amatogadhā amatapariyosānā”ti.


pli: Paṭhamaṁ.


title_pli: Aṅguttara Nikāya 5.62 7. Saññāvagga

pli: Aṅguttara Nikāya 5.62


pli: Dutiyasaññāsutta


pli: Aniccasaññā, anattasaññā, maraṇasaññā, āhāre paṭikūlasaññā, sabbaloke anabhiratasaññā—


pli: Dutiyaṁ.


title_pli: Aṅguttara Nikāya 5.63 7. Saññāvagga

pli: Aṅguttara Nikāya 5.63


pli: Paṭhamavaḍḍhisutta


pli: “Pañcahi, bhikkhave, vaḍḍhīhi vaḍḍhamāno ariyasāvako ariyāya vaḍḍhiyā vaḍḍhati, sārādāyī ca hoti varādāyī ca kāyassa.


pli: Katamāhi pañcahi?


pli: Saddhāya vaḍḍhati, sīlena vaḍḍhati, sutena vaḍḍhati, cāgena vaḍḍhati, paññāya vaḍḍhati—


pli: imāhi kho, bhikkhave, pañcahi vaḍḍhīhi vaḍḍhamāno ariyasāvako ariyāya vaḍḍhiyā vaḍḍhati, sārādāyī ca hoti varādāyī ca kāyassā”ti.


pli: “Saddhāya sīlena ca yo pavaḍḍhati,


pli: Paññāya cāgena sutena cūbhayaṁ;


pli: So tādiso sappuriso vicakkhaṇo,


pli: Ādīyatī sāramidheva attano”ti.


pli: Tatiyaṁ.


title_pli: Aṅguttara Nikāya 5.64 7. Saññāvagga

pli: Aṅguttara Nikāya 5.64